Putinova limuzína dostala evidenčné čísla z hrdzavého vraku

Keď majiteľ dával auto do šrotu, netušil kde jeho čísla skončia.

MOSKVA, BRATISLAVA. Okolo novej Putinovej limuzíny je ešte zopár nejasností, no postupne sa začínajú objavovať technické parametre, ale aj jedna zvláštnosť. Počas pondelkovej inaugurácie staronového ruského prezidenta sa verejnosti prvýkrát predstavila jeho pancierovaná limuzína Aurus. Niektorých však viac zaujalo evidenčné číslo, s ktorým sa spája niečo nezvyčajné. Tabuľky zo série 77 označujúcej moskovský región sú totiž výrazne staršie ako samotná limuzína. Pátrania po ich pôvode sa chopili najprv ľudia na internete. Po zadaní rovnakej kombinácie písmen a čísel im na portáli platesmania.com vyskočila hrdzavá Volga, ktorá mala tabuľku Putinovej limuzíny hodenú za zadným oknom. Denník Moskovský Komsomol sa preto rozhodol vypátrať majiteľa starej Volgy. Bol ním 65-ročný Boris Israilovič, obyvateľ Leninského prospektu. Otázka, ako sa dostalo jeho evidenčné číslo na auto Vladimíra Putina, ho dosť prekvapila. Starú Volgu, typ 3110 z roku 1998 Israilovič dlhodobo nepoužíval. Ako priznal, jazdil už dlhšiu dobu Volkswagenom Touareg a tak ruské auto chátralo na chodníku. Fotografia v databáze platesmania.com vznikla ešte v roku 2014. Israilovič sa v odpovedi pre moskovské noviny stihol nechtiac priznať, že evidenčné čísla z Volgy používal aj na svojom Touaregu. Nakoniec dal hrdzavú Volgu spolu aj s evidenčnými číslami do šrotu. Ako sa odtiaľ tabuľky dostali na novú pýchu ruského prezidenta je záhadou.


Vychválil ho aj kapitán. O výhre AS Rím rozhodol taliansky tínedžer

RÍM. Taliansky futbalový stredopoliar Nicoló Zaniolo sa na Apeninskom polostrove v tejto sezóne zviditeľnil už niekoľkokrát. Hráč AS Rím vlani začiatkom septembra dostal premiérovú pozvánku do reprezentácie, a to napriek tomu, že v Serie A dovtedy neodohral ani jedno stretnutie. Devätnásťročný rodák z Toskánska zažil zápasovú premiéru za rímske AS o niekoľko dní neskôr v dueli Ligy majstrov na ihrisku šampióna Realu Madrid (0:3). V utorňajšom úvodnom osemfinálovom dueli tohtosezónnej edície Ligy majstrov naplno predviedol, čo sa v ňom skrýva. Na víťazstve Rimanov nad portugalským tímom FC Porto (2:1) sa podieľal dvomi zásahmi, stal sa tak najmladším talianskym dvojgólovým strelcom v histórii kontinentálneho pohára číslo jeden. "Na tento večer nezabudnem do konca života. Oslavy gólov pod tribúnou Curva Sud sú neuveriteľné emócie. Dúfam, že za AS Rím strelím ešte mnoho dôležitých gólov. Na konci stretnutia sme však inkasovali, takže v odvete to bude ťažké. V Portugalsku sa však pokúsime spečatiť prienik ďalej," poznamenal Zaniolo. "Zo Zaniola bude v budúcnosti veľký šampión. Nielen podľa mňa, myslíme si to všetci. V takom mladom veku má obdivuhodnú fyzickú silu, ktorú vie správne skombinovať s výbornou technikou," zložil mladému spoluhráčovi poklonu skúsený 35-ročný kapitán AS Daniele De Rossi. AS Rím vlani v Lige majstrov dokráčal až do semifinále, keď vo vyraďovačke za sebou nechal ukrajinský Šachtar Doneck aj španielsky FC Barcelona. Stroskotal až v tesne pred bránami finále na anglickom FC Liverpool. V aktuálnom ročníku zatiaľ v Serie A zaostáva za Juventusom Turín, SSC Neapol aj Interom Miláno, na konci januára uzavrel účinkovanie v Coppa Italia po debakli vo Florencii (1:7). Rimania si tak chcú napraviť chuť v pohárovej Európe, ktorá má častokrát odlišné zákonitosti ako domáca scéna. "Rozhodne sme si zaslúžili zvíťaziť, aj keď je škoda, že sme dostali jeden gól. Taký je však futbal. Do odvety však pôjdeme aspoň s nejakou výhodou," vyhlásil pre RMC tréner Rimanov Eusebio Di Francesco. Mužstvá na seba predtým v minulosti natrafili štyrikrát - dvakrát triumfovali hráči Porta a dve stretnutia sa skončili nerozhodne. V ročníku 2016/2017 portugalský tím nepustil Rimanov do skupinovej časti Ligy majstrov, keď v play off po domácej remíze 1:1 v odvete zvíťazil 3:0. Oba kluby sa stretli aj v 2. kole Pohára víťazov pohárov 1981/1982, do štvrťfinále vtedy postúpili Porťania (2:0 doma, 0:0 vonku - pozn.). "Na našom štadióne, pred našimi fanúšikmi stále máme na to, aby sme postúpili do štvrťfinále," skonštatoval majster Európe 2016 Pepe, ktorý sa v zime vrátil do Porta po dvanástich rokoch. "Bol to duel dvoch veľkých mužstiev, ktorým sa väčšinu času darilo eliminovať silné stránky súpera. V druhom polčase sme mali veľkú šancu otvoriť skóre, ale v čase, keď sme predvádzali našu najlepšiu hru v zápase, sme inkasovali," uviedol tréner Porťanov Sérgio Conceicao pre web UEFA. "Na Estádio do Dragao nás čaká ďalších 90 minút. Gól, ktorý sme strelili, ponecháva všetko otvorené. Doma budeme útočiť omnoho viac," doplnil muž, pre ktorého bol Olympijský štadión v Ríme domovom v rokoch 1998 - 2000 aj v sezóne 2003/2004, keď hrával za Lazio.


Ruská prokuratúra chce znemožniť organizovanie protestov cez sociálne siete

Demonštrácie by sa mali v Moskve a ďalších ruských mestách konať už túto nedeľu.

MOSKVA. Ruská prokuratúra požiadala o zablokovanie stránok na sociálnych sieťach, ktoré vyzývali na ďalšie pouličné protesty proti korupcii v Moskve a po celej krajine. K takémuto opatreniu pristúpila prokuratúra po desaťtisícových protestoch, ktoré sa v mnohých ruských mestách konali uplynulú nedeľu. Úrad generálneho prokurátora v piatok podľa agentúry AP potvrdil, že požiadal štátny dozorný orgán o zablokovanie stránok, ktoré nabádali používateľov sociálnych sietí k novým protestom. Tie by sa mali v Moskve a ďalších ruských mestách konať už túto nedeľu. Organizátora protestov z minulej nedele, opozičného lídra Alexeja Navaľného, odsúdil v pondelok moskovský súd na 15-dňové väzenie v súvislosti s kladením odporu pri zatýkaní. Uznali ho tiež za vinného z organizovania nepovolenej masovej akcie, začo dostal pokutu 20-tisíc rubľov (320 eur). Navaľného zadržali uplynulú nedeľu v centre Moskvy, kde sa v ten deň popoludní konala úradne nepovolená protestná akcia proti korupcii, na ktorej sa zišlo okolo 7000-8000 ľudí. Ruská polícia informovala, že v nedeľu zadržala len v Moskve spolu asi 500 ľudí, zatiaľ čo ľudskoprávne organizácie hovorili až o 1000 osobách vzatých do vyšetrovacej väzby. Okrem Moskvy sa protestné akcie proti korupcii konali aj v ďalších väčších mestách Ruska, pričom niektoré z nich boli úradne povolené. Nedeľňajšie protesty boli najväčším koordinovaným prejavom nespokojnosti v Rusku od mohutných demonštrácií z rokov 2011-2012.


Súd vyhovel Sergejovi Salmanovi, podmienečne ho prepustia

Salmanov si mal odsedieť sedem rokov, no podal žiadosť o podmienečné prepustenie.

BRATISLAVA. Okresný súd v Trenčíne vyhovel žiadosti o podmienečné prepustenie podnikateľa Sergeja Salmanova. Ako ďalej informoval portál Noviny.sk, v minulosti bol odsúdený za podplácanie. Portál pripomína, že si spolu so synom v apríli 2015 na Najvyššom súde SR vypočuli právoplatný rozsudok, ktorým ich súd uznal vinných z podplácania bývalej riaditeľky Daňového úradu v Šamoríne. Odsedieť si mal sedem rokov, avšak podal žiadosť o podmienečné prepustenie. Zasadnutie vo veci sa podľa portálu odohralo priamo v priestoroch Ústavu na výkon trestu odňatia slobody v Dubnici nad Váhom. "Sudca z Okresného súdu v Trenčíne jeho žiadosti vyhovel, keďže bola podmienená jeho dobrým správaním počas výkonu trestu. Sergej Salmanov sa okrem iného venoval vo väzbe rezbárčine," uvádza portál s tým, že momentálne mu začína plynúť trojročná podmienka. Jeho syn je na slobode od minulého roka. Rovnako ako otec bol podmienečne prepustený na základe dobrého správania, dodáva portál.


Stoch suverénne ovládol podujatie vo Wisle a je lídrom celkového hodnotenia

O svoje vedúce postavenie v celkovom poradí prišiel Domen Prevc. V Poľsku skončil piaty.

WISLA. Kamil Stoch sa stal suverénnym spôsobom na mostíku HS-134 v poľskej Wisle víťazom sobotňajších pretekov jednotlivcov v rámci Svetového pohára a dosiahol osemnásty triumf na podujatí tohto rangu, tretí v tejto sezóne. Druhé miesto s výrazným odstupom 16,3 bodu obsadil Rakúšan Stefan Kraft, tretí bol Nemec Andreas Wellinger. Doterajšieho lídra Svetového pohára Domena Prevca zo Slovinska klasifikovali na piatej priečke, prišiel o vedúce postavenie. Rodák zo Zakopaného Stoch pred týždňom získal sošku Zlatého orla za celkové prvenstvo v 65. ročníku prestížneho podujatia na prelome rokov Turné štyroch mostíkov a aj tentoraz nechal za sebou všetkých súperov. V 251. štarte si pripísal v rámci individuálnych súťaží vo Svetovom pohári 38. pódiové umiestnenie (bilancia: 18 - 12 - 8). Stoch sa zároveň dostal aj na čelo priebežného celkového hodnotenia Svetového pohára, v doterajších dvanástich pretekoch jednotlivcov získal 733 bodov. Pred druhým v hodnotení Domenom Prevcom má náskok 42 bodov, tretí je Nór Daniel-André Tande so 687 bodmi. Muži - súťaž jednotlivcov:  Poradie vo Svetovom pohári (po 12 z 27 pretekov jednotlivcov):


SPD mení iba necelé štyri mesiace pred voľbami generálneho tajomníka

Novým generálnym tajomníkom strany bude Hubertus Heil.

BERLÍN. Ani nie štyri mesiace pred nemeckými parlamentnými voľbami sa tamojšia sociálna demokracia rozhodla pre rošádu v personálnej oblasti, ktorá si zaslúži pozornosť. Ministerku pre rodinnú politiku a ženy v koaličnej vláde spolkovej kancelárky Angely Merkelovej Manuelu Schwesigovú, ktorá zrejme nahradí na čele krajinskej vlády Meklenburska-Predpomoranska odstupujúceho Erwina Selleringa, nahradí na čele rezortu doterajšia generálna tajomníčka Sociálnodemokratickej strany Nemecka (SPD) Katarina Barleyová. Lídrovi strany Martinovi Schulzovi, ktorý napriek prijateľným výsledkom generálnej tajomníčky netajil nespokojnosť s touto blízkou spolupracovníčkou, predovšetkým v súvislosti s prezentáciou programu strany, to umožnilo oznámiť v utorok zmenu na tomto pred voľbami tak dôležitom poste. Novým generálnym tajomníkom SPD bude 44-ročný Hubertus Heil, ktorého príchod Schulz označil za skvelé posilnenie vo volebnom boji, informovalo internetové vydanie denníka Bild. Muž, ktorý pôsobil už vo funkcii generálneho tajomníka SPD už v rokoch 2005-2009 a organizoval kampaň Franka-Waltera Steinmeiera, vtedajšieho vyzývateľa kancelárky Angely Merkelovej v parlamentných voľbách, by mal teraz preukázať svoje kvality v čase, keď sa SPD po neúspechoch v krajinských voľbách a poklese preferencií pokúša získať späť stratené pozície.


Beňuš skončil piaty vo finále C1 v Lee Valley, triumfoval Tasiadis

C1 muži LEE VALLEY. Slovenský vodný slalomár Matej Beňuš obsadil v C1 mužov na podujatí 1. kola Svetového pohára v britskom olympijskom centre Lee Valley piatu priečku. V sobotnom finále predviedol čistú jazdu, za víťazným Nemcom Siderisom Tasiadisom zaostal iba o 1,69 sekundy. Ďalšie dve miesta na pódiu obsadili domáci Adam Burgess (+0,07) a Ryan Westley (+0,44). Beňuš sa do finále kvalifikoval desiatym najlepším časom v semifinále. V ňom rovnako zajazdil čisto a uchmatol poslednú postupovú priečku, keď za víťazom Franzom Antonom z Nemecka zaostal o 2,63 sekundy. Zvyšným dvom slovenským reprezentantom postup unikol. Michal Martikán skončil v semifinále pätnásty (+5,55), Alexander Slafkovský dostal 50-sekundovú penalizáciu a klasifikovali ho až na 29. priečke.


Kalavská vymenovala nového hlavného odborníka pre neurochirurgiu

Koleják má do sto dní priniesť audit, vypracovať koncepciu a zriadiť kolégium odborníkov.

BRATISLAVA. Funkciu hlavného odborníka pre neurochirurgiu Ministerstva zdravotníctva (MZ) bude po odvolaní Juraja Šteňa zastávať Kamil Koleják. V utorok ho vymenovala ministerka zdravotníctva Andrea Kalavská (nominantka Smeru). TASR o tom informovala hovorkyňa rezortu Zuzana Eliášová. Koleják má na základe dohody s ministerkou do sto dní priniesť audit neurochirurgie, vypracovať koncepciu neurochirurgie na Slovensku a zriadiť kolégium odborníkov. Kalavská si neželá, aby sa či už v neurochirurgii alebo v iných odbornostiach zdravotný stav pacienta preberal cez médiá. "Ak niekto z odbornej spoločnosti neurochirurgov má pocit, alebo potrebu rozoberať po odbornej stránke zdravotný stav pacienta, na tento účel sa zriadi spomínané kolégium odborníkov, kde tieto témy môžu byť na odbornej úrovni prediskutované a netraumatizovať a nezneisťovať tak spoločnosť verejnými vyhláseniami," uviedlo ministerstvo v stanovisku. Kalavská sa rozhodla odvolať Juraja Šteňa z funkcie ministerského odborníka po medializovanej kauze 15-ročného chlapca s nádorom na mozgu.


STĹPČEK ŠÉFREDAKTORKYNevyhráva najhlúpejší vtip o Gréte

Minúta po minúte

Kríza bude veľká

Ako sa menila klíma

Pomôže bilión stromov?

Rozhovor o protestoch

Špecializované weby

Stĺpček

Tento problém nezjemníme jazykom dúfajúc, že klimatická zmena je znesiteľnejšia ako kríza.

Nikto nevyhráva. Nie je to nejaká komunikačná kampaň, ktorá má dať zarobiť molochu, lebo ten už nemá iné nápady ako upútať pozornosť. Tak sa teraz vrhol na klímu. Body sa neprideľujú za hlúpe vtipy o Gréte. Ani za najoriginálnejší spôsob spochybňovania toho, že klimatická kríza je najväčším problémom ľudstva. Ak pojem problém meriame budúcnosťou planéty, a nie dĺžkou pracovného týždňa, prípadne našich životov. Nerátajú sa ani alibistické reči, že príroda si to nejako sama vyrieši, veď je mocná čarodejka. Koľkí si položili otázku, prečo a na základe akých poznatkov spochybňujú klimatickú krízu? Prečo argument "Boh to nedopustí" nemeria silu viery, ale len hĺbku neznalosti? Nevyspíme sa z toho ako z autobusového vírusu a nefunguje to ani ako Medardova kvapka, že počasie sa načas zatne, každý deň zaprší a potom sa zase umúdri. Nie je to len také obdobie hysterických protestov. Tento problém nezjemníme jazykom dúfajúc, že zmena je znesiteľnejšia ako kríza. Klimatická kríza, diškurz okolo nej, ale hlavne jej dosahy budú formovať naše životy. Na dlhý čas. Taký, ktorý ďaleko presahuje aj životy našich detí.


Český Tuzemák je rakovinotvorný, Česi sa však škodlivej látky nechcú vzdať

S rumovou arómou nemusí mať problém iba Česko, ale aj ďalšie štáty, kde sa výrobky zo spornej látky používajú.

PRAHA. Rumová aróma, ktorá je typická pre český Tuzemák alebo niektoré cukrovinky, bude možno musieť z trhu zmiznúť. Podľa vedcov z Európskeho úradu pre bezpečnosť potravín obsahuje látku, ktorá je rakovinotvorná, konkrétne etylester kyseliny mravčej. Závermi výskumu sa bude zaoberať Európska komisia, ktorá by ingredienciu mohla úplne zakázať. Ak sa tak stane, Česko bude žiadať výnimku, povedal pre Hospodářské noviny český minister pôdohospodárstva Marian Jurečka. Zákaz by skomplikoval situáciu firmám, ktoré český rum vyrábajú - tuzemák by totiž musel zmeniť zloženie. Ide pritom o populárny alkoholický nápoj: konzumácia všetkých rumov tvorí podľa údajov českej Únie výrobcov a dovozcov liehovín až štvrtinu všetkého vypitého alkoholu v Česku. Tuzemák sa tak do pozornosti Bruselu dostáva už druhýkrát. V roku 2003 sa musel premenovať z tuzemského rumu, nakoľko sa nevyrába z cukrovej trstiny. Teraz je jeho zloženie opätovne v hre. Ako povedal Marian Jurečka, česká vláda chce o probléme s Európskou komisiou aj Európskym úradom pre bezpečnosť potravín rokovať. Samotná EK teraz rieši, ako s problémom naloží. S rumovou arómou nemusí mať problém iba Česko, ale aj ďalšie štáty, kde sa výrobky z tejto látky používajú. Brusel môže používanie prísady zakázať, ale môže udeliť aj výnimku. A na to sa Česko spolieha. Európska komisia zvykne ustúpiť v prípadoch, keď sa ukáže, že daný výrobok je pre určitú krajinu ťažko nahraditeľný. V minulosti sa tak už niekoľkokrát stalo: napríklad, pobaltské krajiny Švédsko a Fínsko si vyrokovali výnimku na niektoré svoje ryby, v ktorých podľa vedcov z EÚ boli zdraviu škodlivé látky. Výmenou za to Švédi a ďalší nesmú tieto ryby vyvážať. Rovnako by sa v prípade zákazu rumovej arómy bránili aj Česi. "Ak by sme sa dostali až do fázy, že by sa preukázali negatívne dôsledky, tak táto možnosť tu je," povedal Jurečka. Ako dodal, tuzemský rum je tradičný alkohol, ktorý sa používa aj na pečenie.


Singapur plánuje dať autám stopku od februára 2018

Tamojšie úrady chcú zredukovať ročný prírastok automobilov a motocyklov z 0,25 percenta na nulu.

SINGAPUR. Singapur, ktorý patrí medzi najdrahšie miesta na svete z hľadiska nákladov na život a tiež pre majiteľov áut, chce na budúci rok zastaviť rast celkového počtu vozidiel na svojich cestách. Tamojšie úrady chcú zredukovať ročný prírastok automobilov a motocyklov z 0,25 percenta na nulu od februára 2018. Oznámil to miestny úrad pre reguláciu dopravy LTA. Úrad na svojej internetovej stránke uviedol, že vzhľadom na nedostatok pozemkov a tvrdú konkurenciu je priestor pre ďalšie rozširovanie cestnej siete veľmi obmedzený. Cesty zaberajú 12 percent z celkovej rozlohy tohto mestského štátu. Singapur je čo do rozlohy menší ako New York a pozemky sú tu vzácnou komoditou. Predstavitelia mesta chcú pritom zabezpečiť čo najproduktívnejšie využitie zostávajúceho priestoru. Infraštruktúra tohto mestského štátu patrí k najefektívnejším na svete. Vláda v najbližších piatich rokoch investuje 28 miliárd dolárov (24,03 miliardy eur) do železničnej a autobusovej dopravy. Obmedzenie tempa rastu vozidiel sa v roku 2020 znovu preskúma.


Financie v slovenskom zdravotníctve sú rozdelené neefektívne

Rezort financií nie je spokojný s výsledkami zdravotníctva.

BRATISLAVA. Slovenské zdravotníctvo by malo mať vzhľadom na množstvo peňazí, ktoré do neho každoročne z rozpočtu smerujú, lepšie výsledky. Myslí si to ministerstvo financií. Ako vyplýva zo záverečnej správy druhej revízie výdavkov na zdravotníctvo, desatina výdavkov, teda vyše pol miliardy eur, je v zdravotníctve rozdelených neefektívne. Veľa míňame na vyšetrenia u špecialistov, na lieky i na laboratórnu a zobrazovaciu diagnostiku. Veľké medzery má Slovensko v liekovej politike, kde je možné ušetriť 216 miliónov eur a to kontrolou nákladovej efektívnosti liekov, znížením preskripcie a teda nadspotreby liekov, najmä antibiotík, a širším medzinárodným porovnávaním cien. „Dnes z verejného zdravotného poistenia hradíme napríklad nákladovo neefektívne lieky na zriedkavé choroby, vrátane takých, ktoré boli vyhodnotené ako drahé v Kanade aj vo Veľkej Británii. Viac ako 26 miliónov eur by sa podarilo ušetriť, ak by sa centrálne nákupy liekov zvýšili zo súčasných 13 percent na 25 percent,“ informovalo ministerstvo financií, ktoré je jedným z autorov spomínanej správy druhej revízie.„Už na budúci rok by efektívnejšie zdravotníctvo mohlo ušetriť až 148 miliónov eur, celkovo je však v zdravotníctve priestor na lepšie použitie viac ako pol miliardy eur,“ dodal rezort financií s tým, že zefektívniť sa musí lieková politika, procesy a rozdelenie zodpovednosti zdravotníckeho personálu aj laboratórna a zobrazovacia diagnostika. Verejné výdavky na zdravotníctvo vlani predstavovali 5,7 percent hrubého domáceho produktu (HDP), čo je viac ako priemer našich susedov Česka, Maďarska a Poľska. „Napriek tomu v cieľovom ukazovateli odvrátiteľnej úmrtnosti i očakávanej dĺžke života zaostávame. Dotiahnuť sa na úroveň priemeru susedov by znamenalo ročne zachrániť o 1 300 ľudí viac. „Výdavky na zdravotníctvo narástli počas predchádzajúcich desiatich rokov porovnateľne s rastom HDP o 44 percent a rásť budú aj naďalej. Rast výdavkov by však malo sprevádzať zvyšovanie kvality,“ uviedol Štefan Kišš z Útvaru hodnoty za peniaze ministerstva financií. Peniaze, ktoré by sa v zdravotníctve ušetrili, by podľa analytikov mali byť použité na zvýšenie počtu a rozšírenie kompetencií všeobecných lekárov, zdravotných sestier a zároveň by mali byť investované na dlhodobú starostlivosť. Investovať je podľa záverečnej správy potrebné do lepšieho rozdelenia zodpovednosti zdravotníckeho personálu. Zníženie nadmerného počtu vyšetrení a viac lepšie vybavených všeobecných lekárov by mohlo ušetriť 207 miliónov eur ročne. „Všeobecní lekári by totiž mohli pokryť výkony, ktoré dnes robia drahší špecialisti a zároveň by eliminovali časť hospitalizácií,“ spresnilo ministerstvo s tým, že Slovensko má spomedzi krajín Európskej únie najvyšší počet návštev lekára na obyvateľa, čo pri nízkom počte všeobecných lekárov znamená, že mnohí skončia s bežnými problémami u drahých špecialistov, alebo sú hospitalizovaní. Potenciál ostatných úsporných opatrení je 119 miliónov eur. „Ušetriť sa dá znižovaním nadmerného využívania a jednotkových cien laboratórnej a zobrazovacej diagnostiky, zlepšením revíznej činnosti Všeobecnej zdravotnej poisťovne a efektívnejším nákupom zdravotníckych pomôcok,“ zdôraznil rezort financií. Podľa rezortu je už v budúcom roku možné ušetriť až 148 miliónov eur, ktoré by sa mohli investovať do dlhodobej starostlivosti a na dofinancovanie nemocníc a ambulancií. „Pri trende starnúceho obyvateľstva však bude potrebné viac posilniť aj komunitnú a domácu starostlivosť a asistované bývanie. Pomôcť by tu mala aj pripravovaná stratifikácia nemocníc,“ uzavrelo ministerstvo financií. Záverečnú správu druhej revízie výdavkov na zdravotníctvo pripravil Útvar hodnoty za peniaze ministerstva financií v spolupráci s Inštitútom zdravotnej politiky ministerstva zdravotníctva.


Po štrnástich rokoch sa dočkal. Golfista Tiger Woods vyhral ďalší Masters

AUGUSTA. Americký golfista Tiger Woods zvíťazil na turnaji v Augusta National Golf Club a piatykrát v kariére získal prestížne zelené sako za triumf na podujatí Masters. Čakal naň rekordných štrnásť rokov, čo je najdlhšia medzera v histórii. Predtým sa mu podarilo uspieť na Masters v 2005. Celkovo si pripísal pätnásty titul na hlavnom okruhu. V nedeľu si zabezpečil víťazstvo v dramatickom závere, keď sa dostal do vedenia na pätnástej jamke a v konečnom zúčtovaní zdolal Dustina Johnsona, Xandera Schauffeleho a Brooksa Koepku o jeden úder. Woods si za víťazstvo prilepší približne o dva milióny amerických dolárov.


Hygienici upozorňujú na nebezpečné telové krémy aj detské mydlo

Výrobky môžu spôsobiť alergické reakcie u citlivých osôb,

BRATISLAVA. Úrad verejného zdravotníctva SR upozorňuje verejnosť na možný výskyt nebezpečných kozmetických výrobkov, ktoré nahlásili do systému RAPEX (rýchly výstražný systém pre nepotravinárske výrobky) kontrolné orgány vo Fínsku a Litve. Ako informoval komunikačný referát ÚVZ, prvým škodlivým produktom je podľa hygienikov krém na nohy značky Footner - Daily Repair Cream od výrobcu YouMedical International AB zo Švajčiarska. "V zozname zložiek je uvedená zmes konzervačných látok methylisothiazolinone a methylchloroisothiazolinone," uvádza ÚVZ s tým, že tento fakt je v rozpore s európskymi smernicami o kozmetických výrobkoch. "Výrobok môže spôsobiť alergickú reakciu u citlivých osôb," uvádza ÚVZ.   Rovnako hygienici varujú pred telovým krémom Body custard – chocolate souffle značky Just Desserts od výrobcu MHP Group of companies z Veľkej Británie. Krém tiež obsahuje zmes konzervačných látok methylisothiazolinone a methylchloroisothiazolinone. Ďalším nahláseným produktom je mydlo na kúpanie pre deti značky BadeFee s názvom Badenpralinen od výrobcu Bo Cosmetic GmbH z Nemecka. "Kozmetický výrobok pripomínajúci potravinu nie je bezpečný, pretože má formu, vôňu, farbu, vzhľad, obal, označenie, objem alebo rozmery, ktoré môžu spôsobiť, že spotrebitelia, najmä deti, si ho zamenia s potravinou a v dôsledku toho ho môžu vkladať do úst, cmúľať alebo prehĺtať, čo by mohlo byť nebezpečné a zapríčiniť napríklad dusenie, otravu alebo perforáciu či zablokovanie tráviaceho ústrojenstva," uviedli hygienici. Posledným z nahlásených výrobkov je telový krém Soft Udder Cream, značky Biotanicus od výrobcu Maxbrands marketing B.V z Holandska, v ktorom sa nachádza zmes konzervačných látok methylisothiazolinone a methylchloroisothiazolinone. Výrobok tak môže spôsobiť alergickú reakciu u citlivých osôb.


Vedenie RTVS začalo prepúšťať externistov zo spravodajstva, sú už štyria

RTVS prepúšťa

Rozhovor s Masárovou

Založili si odbory

Odchod Kajtárovej

Odchod Bakovej

Viacerí podporujú RTVS

Otvorený list

Komentár

Redaktori spravodajstva RTVS nedávno napísali otvorený list, kde spomínajú nepriateľskú atmosféru a nedôveru k novému vedeniu.

BRATISLAVA. Po otvorenom spore medzi časťou redakcie spravodajstva a vedením RTVS končia viacerí externisti, ktorí sa podpísali pod otvorený list, kde vyjadrili znepokojenie nad súčasným smerovaním verejnoprávneho telerozhlasu. Vedenie nepredĺžilo spoluprácu zahraničnému redaktorovi Matúšovi Dávidovi, redaktorom Matúšovi Baňovičovi, Kristiánovi Čekovskému a redaktorke kultúry Jane Masárovej, ktorá pracovala v RTVS päť rokov. Hoci sú externisti, ide o bežných reportérov, ktorí sa podieľajú na výrobe spravodajstva každý deň. "V RTVS je normalizácia. Normálna tvrdá normalizácia. Možno sme to doteraz mierne komunikovali, možno sme stále chceli byť korektní a opatrní. Mali by ste však vedieť pravdu," reagovala redaktorka a moderátorka Zuzana Kovačič Hanzelová. Nedávno založila spravodajské odbory. Dôvody, pre ktoré s nimi vedenie nepredĺžilo dohody, v RTVS riadne nevysvetlili. " Viacerým redaktorom sa skončila dohoda o externej spolupráci a vedenie spravodajstva sa rozhodlo, že ju k dnešnému dňu trom z nich nepredĺži," povedala hovorkyňa telerozhlasu Erika Rusnáková. V stanovisku ešte dodala, že interné manažérske rozhodnutia, ktoré súvisia so zabezpečením programovej služby v oblasti spravodajstva, nebudú komentovať. Prepustených redaktorov sa verejne zastal editor Správ RTVS Jozef Matej. Na sociálnej sieti napísal, že za nimi absolútne stojí. "Ako ich nadriadený a človek, ktorý s nimi bol v dennodennom kontakte, nevidím žiadny rozumný dôvod na nepredĺženie spolupráce. Hodnota firmy je v ľuďoch," povedal. Na protest proti vedeniu dali výpoveď rozhlasová redaktorka Jana Maťková a dramaturgička Nikola Bajánová. Všetci štyria sa podpísali pod otvorený list. Päťdesiatdeväť redaktorov spravodajstva v ňom spomínalo nepriateľskú atmosféru a kritizovali, že bývalí hovorcovia, ktorí sa dostali na vedúce posty, doteraz neprijali žiadny mechanizmus, aby vylúčili prípadný konflikt záujmov na obsah spravodajstva. Vedenie sa podľa Kovačič Hanzelovej už týždne snaží pretláčať hlúposti do vysielania, napríklad keď šéfredaktor Vahram Chuguryan navrhoval, aby vysielali neoverené konšpirácie. "Presadzoval do vysielania, že sýrskym deťom vraj dávali šumivé tablety, aby nafingovali na záberoch penu z úst a vyzeralo to ako chemický útok," spresnila. Chuguryan, ktorý bol hovorcom na ministerstve školstva, pred časom zakazoval redaktorom nosiť odznaky, ktorými vyjadrovali solidaritu so zavraždenými Jánom Kuciakom a Martinou Kušnírovou. Riaditeľ RTVS Jaroslav Rezník, ktorého na čelo verejnoprávneho média pretlačili SNS a Smer, pritom v stredu na zasadnutí Rady RTVS tvrdil, že situácia nie je taká vážna, ako vyzerá zvonka. Kovačič Hanzelová však hovorí, že manažment opakovane vyzývali na diskusiu a upokojenie situácie. "Mali sme sa preto včera večer stretnúť v užšom kruhu. Jaroslav Rezník nás tam nechal pol hodiny sedieť, aby nám potom napísal, že nepríde. Takto vyzerá ten dialóg, o ktorom hovoril aj včera na Rade RTVS. Riaditeľ už však zrejme včera vedel, čo dnes v spravodajstve nastane," dodala. Vo vlaňajšej voľbe šéfa RTVS v parlamente mali k Rezníkovi vyhrády v koaličnom Moste-Híde, v druhom kole ho však nakoniec podporili. Predseda Béla Bugár zatiaľ stanovisko neposkytol. Zlá atmosféra znepokojuje poslankyňu za Most Edit Pfundtnerovú, ktorá bola vlani za zotrvanie vtedajšieho šéfa RTVS Václava Miku. "Niekedy nie je dobré, keď sa robia razantné odchody a zmeny," hovorí. Dodáva však, že zásadné zmeny vo vysielaní nepostrehla a prostredie nepozná tak dôverne, aby sa postavila na stranu redaktoriv či vedenia. Situáciu v telerozhlase považuje šéf parlamentného mediálneho výboru Dušan Jarjabek zo Smeru za "úplne v poriadku". Odchody rekdatorov zľahčoval tým, že je rozdiel, ak niekto dostane výpoveď a ak mu nepredĺžia zmluvu. Za posledné obdobie však skončili v RTVS viacerí reportéri. Výpoveď dala redaktorka Slovenského rozhlasu Gabriela Kajtárová, skončila aj skúsená a dlhoročná zahraničná reportérka Oľga Baková. Výpoveď ohlásil aj programový šéf Tibor Búza. Do RTVS však prichádza ako editor Igor Zemanovič. Za jeho éry sa v STV vzbúrili moderátori diskusnej relácie O päť minút dvanásť Beáta Oravcová a Michal Dyttert. Dôvodom bol písomný príkaz vedenia spravodajskej redakcie, aby Oravcová do pripravenej zostavy diskusnej relácie zaradila vtedajšieho predsedu ANO Pavla Ruska. Napätie v RTVS sledujú aj v zahraničí. Medzinárodná organizácia Reportéri bez hraníc vyzvala slovenské úrady, aby prestali zasahovať do fungovania stanice. Kritizovala aj Rezníka. „Namiesto toho, aby posilnil slobodu tlače v čase, keď slovenské médiá zažívajú napätie, kontinuálne ju podkopával,“ píše jedna z najväčších novinárskych organizácií. Začiatkom tohto roka Rezník stopol investigatívnu reláciu Repotéri, skončili aj dvaja tvorcovia rozhlasovej relácie Dejiny.sk, ktorých predtým na sociálnej sieti kritizoval poslanec SNS Anton Hrnko.


Britský bulvár ponížil novú hviezdu seriálu Doctor Who, zverejnil jej nahé fotky

V trinástej sérii kultovej série bude z doktora po prvýkrát doktorka.

„Doktorkina obnažená minulosť: Nová hviezda Doctor Who Jodie Whittaker v nahej scéne vo filme Venus!“ „Nová Doktorka Jodie Whittaker sa vyzliekla pre orgazmickú sexuálnu scénu v dráme Black Mirror!“ „Doktorka nahoty!“ Takéto titulky hlásali z britských bulvárnych novín a online portálov v ostatných dňoch. Denníky The Sun a Daily Mail nimi reagovali na oficiálne oznámenie novej hlavnej postavy kultového britského seriálu Doctor Who, ktorou sa stala herečka Jodie Whittaker (35). Už ich za to stihli skritizovať nielen tisícky čitateľov na sociálnych sieťach, ale aj konkurenčné médiá a organizácia ERA zastupujúca rovnosť šancí pre herečky vo filmovom priemysle. „Sme prekvapení a sklamaní nezodpovedným rozhodnutím denníkov Daily Mail a The Sun venovať sa článkom obsahujúcim fotografie Jodie v rôznych nahých scénách,“ uviedli vo vyhlásení. Noviny okrem informácie, že herca Petera Capaldiho (59) nahradí herečka, totiž neváhali priniesť aj šteklivé zábery z Whittakerovej hereckého archívu a upozorňovali na to pútavými headlinmi. Išlo pritom o niekoľko rokov staré zábery, z ktorých spravili umelú senzáciu. Ústrednou postavou seriálu Doctor Who bol po dlhých dvanásť sérií vždy muž – humanoidný mimozemšťan cestujúci časopriestorom so svojimi spoločníkmi, ktorý po istom čase vždy zmení svoju fyzickú podobu. Po rokoch sa teraz tvorcovia rozhodli dať mu prvý raz podobu ženy. Nebolo by na tom nič zvláštne, množstvo médií a aj fanúšikovia seriálu svojimi bezprostrednými reakciami dokazujú, že ide o revolučný krok a pýtajú sa, prečo trvalo tak dlho, aby hlavnú postavu konečne dostala žena. „Whittakerovej inaugurácia je iba začiatok. Je osviežujúce premýšľať nad tým, koľko klišé dokáže žena v tejto roli odstrániť,“ píše The Guardian. „Tento sexizmus iba dokazuje, že potrebujeme ženského Dr. Who viac než kedykoľvek predtým,“ súhlasí portál Refinery29. Problémom sú práve reakcie, s akými k zmene z doktora na doktorku pristúpili bulvárne médiá. Nahota pre ne nie je ničím výnimočným a k ich obsahu patria aj senzácie. Informáciu, že novou „doktorkou“ Who bude Jodie Whittaker však zredukovali na obnažené prsia a erotické scény nesúvisiace s kultovým seriálom. Viacerí v súvislosti s týmto krokom pochybujú, že by sa čosi podobné stalo, keby rolu dostal znova muž. „Zaujímalo by ma, prečo novinári nevyhrabali fotky nahého Petrea Capaldiho, keď ho kedysi predstavili ako Doktora Who,“ píše jeden z nahnevaných užívateľov na Twitteri. „Toto je sexuálne obťažovanie,“ kritizuje ďalšia. V skutočnosti by sa celý tento čin dal čiastočne vysvetliť teóriou Petera Glicka a Susan Fiske z roku 1996, ktorá hovorí o dvoch druhoch sexizmu – benevolentnom a nepriateľskom (nemusí sa týkať výlučne žien, jeho obeťou sú aj muži). Kým benevolentný je skrytý za dobrosrdečnosť či galantnosť, ktorá v sebe aj tak skrýva predsudky (predstavte si napríklad pochvalu „Aj žena dokáže byť skvelá šoférka.“), druhú formu diskriminácie je oveľa ľahšie identifikovať. Pri nepriateľskom sexizme ide o priame sexuálne narážky, objektivizovanie, ponižovanie a týka sa predovšetkým vplyvných a mocných žien. Vplyv, postavenie a určitú výsadu istým spôsobom ukázala aj Jodie Whittaker tým, že prevzala ikonickú rolu, ktorá dlhé roky patrila mužom. Možno aj preto k nepriateľskému sexizmu britské médiá pristúpili bez väčších okolkov. „Nepriateľský sexizmus objektivizuje ženy, popiera ich vlastné ľudské pôsobenie a redukuje ich na objekty, s ktorými sa nejako zaobchádza než že by k nim pristupoval ako k autonómnym aktívnym účastníčkam,“ píšu autori vo svojej štúdii. Oznámenie mena novej hlavnej postavy rozdelilo aj divákov seriálu, nie všetci zmenu muža na ženu vítajú. Na zverejnené nahé fotky v bulvári herečka nereagovala, poskytla však vyhlásenie v súvislosti s obavami fanúšikov Doctora Who. „Cítim sa úplne ohromene. Ako feministka, ako žena, ako herečka, ako človek, ako niekto, kto sa chce neustále posúvať a nie sa nechať zväzovať tým, čo vám niekto povie, že môžete a nemôžete robiť. Chcem fanúšikom povedať, že sa nemusia báť môjho pohlavia. Dr. Who reprezentuje všetko, čo je na zmenách vzrušujúce a toto je iba nová, iná zmena, nie taká, ktorej sa treba báť.“ Na sťažnosti reagovala aj samotná BBC, ktorá seriál vysiela. Za svojím rozhodnutím si stojí a herečku bráni. Vo vyhlásení napríklad vysvetľuje, že „Doktor je mimozemsťan z planéty Gallifrey a v rámci seriálu sa ustanovilo, že Páni času môžu meniť pohlavie. Ako jeden z členov tímu seriálu povedal, Jodie nie je len talentovaná herečka, ale má aj odvážnu a brilantnú víziu pre jej Doktorku. Je predurčená na to byť absolútne ikonickou Doktorkou.“


Prezuť treba aj mestské auto. Poradíme kedy a za koľko

V prvej polovici októbra býva v bratislavských pneuservisoch voľno. Neskôr bude treba zháňať, kde vás rýchlo zoberú. Ak vyberáte pneuservis na zľavovom portáli, dobre čítajte, čo ponuka zahŕňa.

BRATISLAVA. Spolu s jeseňou prichádza na rad pravidelný rituál vodičov – prezuť auto do zimných pneumatík. Ak to spravíte čím skôr, môže to byť bez stresov. V prvej polovici októbra je vyťaženosť servisov ešte priemerná. „No už v druhej polovici októbra sú kapacity servisov aj pri predĺžení otváracích hodín zaplnené,“ hovorí Igor Valko zo siete servisov Best Drive. Pri plánovaní termínu na prezutie sa treba orientovať najmä podľa rannej teploty, keď hrozí vznik námrazy na vozovke aj bez sneženia. 7 stupňov Celzia. Táto teplota sa považuje za signál na výmenu pneumatík. V zákone nie je, vyplýva z vlastností pneumatík pri brzdenív rôznych teplotách. Zákon pre bežné automobily už nediktuje presný termín, prezutie pneumatík necháva na rozhodnutí vodičov a ich posúdení stavu vozovky. Za rozhodujúci moment, keď treba vymeniť letné pneumatiky za zimné, sa často používa to, že vonkajší teplomer ukáže teplotu sedem stupňov. Má to svoje opodstatnenie. „Znamená to, že pri nižšej teplote ako sedem stupňov sa bežná brzdná dráha letných pneumatík predlžuje viac v porovnaní so zimnými pneumatikami, ktoré sú vhodné na prevádzku v nižších teplotách,“ vysvetľuje Valko. Prípadov, keď si majitelia áut sami menili letné kolesá za zimné (ak ich mali kde skladovať) ubúda. Súvisí to najmä s príchodom nových vozidiel a nových technológií (napríklad TPMS – systém monitorovania tlaku v pneumatikách). Ak sa na vozovke nachádza: Neplatí to Pozor (Zdroj: zákon o cestnej premávke) Naopak pribúdajú ľudia, ktorí si kolesá alebo pneumatiky mimo sezóny nechávajú uložiť v servise. V pneuservise si môžu vybrať, či im vymenia celé kolesá, alebo prezujú pneumatiky spolu s ďalšími úkonmi. Rozdiel medzi výmenou a prezutím je v tom, že pod prezutím sa skrýva montáž a demontáž kolies na aute, výmena letných plášťov za zimné a aj vyváženie kolies. Pri výmene kolies ide o demontáž letných kolies, vyváženie zimných kolies a montáž na auto. Ako dodatkovú službu pneuservisy klientom už často automaticky ponúkajú nielen umytie kolies, ale aj sezónne uskladnenie pneumatík či  pneumatík aj s diskami a taktiež likvidáciu starých opotrebovaných pneumatík. Pre väčšinu majiteľov áut je dôležitá cena. Vplývajú na ňu najmä rozmery pneumatiky a typ použitého disku. Štandardne nájdete v cenníkoch bratislavských firiem cenu za montáž a demontáž kolesa. Zvyčajne býva do dvoch eur. Ďalšou položkou na účte je vyzutie a obutie pneumatiky. Túto operáciu si pneuservisy cenia zhruba na tri eurá. Treťou súčasťou ceny je vyváženie kolesa, ktoré stojí približne euro a pol. Na účtenke tiež nájdete aj cenu za použité závažia. Ceny za prezutie jedného kolesa sa v pneuservisoch pohybujú na úrovni od šiestich eur. Cena za komplexné prezutie teda štartuje na úrovni okolo 24 eur pri plechových diskoch. V prípade hliníkových diskov je cena zhruba o tri eurá vyššia. Viaceré pneuservisy však už teraz ponúkajú zľavy na sezónne prezutie auta a ceny sa pri 15-palcových diskoch môžu dostať hlboko pod 20 eur. Treba si však dobre pozrieť jednotlivé cenníky, pretože je významný rozdiel v cene pri výmene kolies a pri prezutí. Trendom sú ponuky cez zľavové portály. Najmä pri nich je dobré vopred si preveriť, čo cena služby zahŕňa. Zákon nezakazuje použitie niektorých typov pneumatík celoročne, hovorí Martin Wäldl z oddelenia komunikácie prezidenta Policajného zboru. Ide o pneumatiky s označením M&S, M+S, M.S. „Vo finále to však nie je zimná ani letná pneumatika. Je to pneumatika s určitým kompromisom,“ hovorí Valko. Celoročné pneumatiky, aj keď naša legislatíva ich pripúšťa, sú podľa neho určené najmä pre trhy, ktoré sa nachádzajú južnejšie od nás. „Vlastnosťami sa približujú zimným špecialistom, ale nedosahujú ich hodnoty,“ dodáva Valko. Symbolom želateľných vlastností môže byť aj takzvaný alpský symbol (snehová vločka na trojvrší). BRATISLAVA. Špeciálne štatistiky o nehodách, ktoré zapríčinili nevymenené pneumatiky v zime, polícia nevedie. A podľa informácie Martina Wäldla z oddelenia komunikácie prezidenta Policajného zboru sa tento rok nechystá ani špeciálna policajná kontrola na použitie zimných pneumatík. Môžete dostať pokutu To však neznamená, že pokutu nemôžete dostať. „V rámci vykonávania dohľadu nad bezpečnosťou a plynulosťou cestnej premávky príslušníci Policajného zboru pri kontrole technického stavu vozidiel kontrolujú aj stav a použitie pneumatík,“ upozorňuje Wäldl. Pozor na pravidláv zahraničí V Česku a Rakúsku platia podľa Igora Valka zo siete servisov Best Drive podobné podmienky ako u nás. Stanovujú však aj dátumy. V Česku zákon ukladá povinnosť mať vozidlo vybavené zimnými pneumatikami od 1. 11. do 31. 3. a zároveň, ak je na vozovke súvislá vrstva snehu, ľadu alebo námrazy. Alebo vzhľadom na poveternostné podmienky sa dá predpokladať, že sa na vozovke počas jazdy môže vyskytovať súvislá vrstva snehu, ľadu alebo námrazy.


Švédka Öbergová víťazkou na ME v biatlone, Fialková na 52. mieste

Slovenka netrafila v stojke žiadny terč.

Vytrvalostné preteky Ženy na 15 km: RAUBIČI. Prvým majstrom Európy v bieloruskom Raubiči sa stal bulharský biatlonista Krasimir Anev, na 20 km dlhej vytrvalostnej trati zdolal druhého v poradí Tarjei Boea o 3,7 sekundy a tretieho ďalšieho Nóra Endre Strömsheina o 11,2. Z dvojice Slovákov bol lepší na 22. priečke Michal Šima (+3:56,5), 83. skončil Šimon Bartko (+11:43,2). Medzi ženami, kde vynikla olympijská víťazka v Pjongčangu Švédka Hanna Öbergová, sa zo Sloveniek objavila jedine Ivona Fialková (1-2-0-5) a skončila na 52. mieste. Jej výkon na strelnici bol úplne rozhádzaný, najskôr si v úvodných dvoch položkách pripísala tri trestné minúty, potom si veľmi pomohla bezchybnou treťou, ležkovou streľbou, aby nakoniec netrafila v záverečnej 'stojke' ani jeden terč. Medzi 83 štartujúcimi tak na 15 km trati úplne stratila možnosť na cenné umiestnenie, a to po tretej streľbe figurovala na 15. priečke a celkove dosiahla 11. bežecký čas.


Kozák urobil v nominácii na zápasy s Ugandou a Švédskom dve zmeny

Český klub FK Dukla Praha neuvoľnil dvoch pôvodne nominovaných hráčov.

BRATISLAVA. V nominácii Slovenska na januárové prípravné stretnutia s Ugandou a Švédskom, ktoré sa odohrajú 8., resp. 12. januára na tréningovom kempe v Abú Zabí, prišlo k dvom zmenám. Ako informoval Slovenský futbalový zväz (SFZ) na facebookovom profile, klub FK Dukla Praha sa napokon rozhodol neuvoľniť duo Lukáš Štetina a Jakub Považanec. Preto na ich miesta realizačný tím povolal Jána Kriváka (ŽP Šport Podbrezová) a Miroslava Káčera (MŠK Žilina). Slováci majú zraz 2. januára v Senci, kde absolvujú jednu tréningovú jednotku. O deň neskôr zamieria v dvoch skupinách do dejiska zápasov. Duel proti Švédsku nebude oficiálny, keďže sa nekoná európsky asociačný termín. Afrika v tom čase asociačný termín má, stretnutie s Ugandou, ktorá sa bude pripravovať na Africký pohár národov, bude oficiálne. Brankári: Martin Dúbravka (Slovan Liberec), Adam Jakubech (FC Spartak Trnava), Michal Šulla (FK Senica) Obrancovia: Martin Šulek (AS Trenčín), Juraj Kotula (ŠK Slovan Bratislava), Denis Vavro (MŠK Žilina), Ján Krivák (ŽP Šport Podbrezová), Martin Králik (MŠK Žilina), Dominik Kružliak (MFK Ružomberok), Jakub Holúbek (MŠK Žilina), Matúš Čonka (FC Spartak Trnava) Stredopoliari: Patrik Mišák, Dávid Guba (obaja Termalica Nieciecza), Miroslav Káčer (MŠK Žilina), Roman Gergel (Termalica Nieciecza), Martin Bukata (Piast Glivice), Tomáš Huk (FC DAC 1904 Dunajská Streda), Filip Hlohovský (MŠK Žilina), Filip Oršula (ŠK Slovan Bratislava), Michal Škvarka (MŠK Žilina), Jakub Paur (AS Trenčín) Útočníci: Tomáš Malec (Lilleström SK), Pavol Šafranko (FO ŽP Šport Podbrezová) Brankári: Marek Rodák (FC Fulham), Matúš Hruška (Spartak Myjava), Adrián Chovan (AS Trenčín) Obrancovia: Matúš Turňa (FO ŽP Šport Podbrezová), Martin Valjent (Ternana Calcio), Lukáš Skovajsa (AS Trenčín), Ľubomír Šatka (Newcastle United) Stredopoliari: Stanislav Danko (MFK Zemplín Michalovce), Ľuboš Kolár (Spartak Myjava), Ivan Schranz (FC Spartak Trnava), Dominik Kunca (MFK Zemplín Michalovce), Martin Chrien (MFK Ružomberok) Útočníci: Róbert Polievka (FC DAC 1904 Dunajská Streda), Róbert Pich (1. FC Kaiserslautern), Ľubomír Tupta (Hellas Verona), Ákos Szarka (FC DAC 1904 Dunajská Streda)


Britské strany majú tajne rokovať o mäkkom brexite, píše Daily Telegraph

Mayová podľa denníka o tajných rozhovoroch vie.

LONDÝN. Vládnuci britskí konzervatívci a opoziční labouristi údajne tajne rokujú o tzv. mäkkom brexite. Tvrdí to utorňajšie vydanie novín Daily Telegraph, podľa ktorých sa na rozhovoroch aj niektorí kľúčoví ministri z kabinetu premiérky Theresy Mayovej. Tá je však zástankyňou "tvrdého" brexitu, teda odchodu Spojeného kráľovstva z vnútorného trhu Únie a ďalekosiahleho obmedzenia imigrácie z jej členských krajín. Tajné rokovania majú podľa denníka dotlačiť Mayovú k ústupkom. Ich témou je aj príslušná komisia, v ktorej by boli zastúpené všetky strany. Noviny píšu, že Mayová o tajných rozhovoroch vie už niekoľko dní, zatiaľ však voči nim nepodnikla žiadne kroky. Mayovej konzervatívci prišli v minulotýždňových predčasných voľbách o parlamentnú väčšinu, čo vyvolalo špekulácie, že premiérka by mohla vo veci brexitu zaujať miernejšie postoje. Britský minister pre rokovania o odchode z Európskej únie David Davis v pondelok pre BBC povedal, že vláda zotrváva pri "tvrdom" brexite. Londýn chce podľa neho aj naďalej opustiť vnútorný trh EÚ a je pripravený vystúpiť z EÚ aj bez dohody s Bruselom. Mayová sa ocitla po volebnom debakli pod silným tlakom aj vo vlastnej strane. "Ja som nás do tejto šlamastiky dostala, ja nás z nej zasa dostanem," povedala podľa britských médií v pondelok večer na stretnutí s poslancami. V utorok sa Mayová stretne v Londýne s predsedníčkou severoírskej Demokratickej unionistickej strany (DUP) Arlene Fosterovou na rokovaniach o podpore menšinovej vlády konzervatívcov. Uskutoční sa aj ustanovujúce zasadanie Dolnej snemovne britského parlamentu, na ktorom novozvolení poslanci zložia sľub.


DOBRÉ RÁNOHistorik vysvetľuje: Prečo v 1968 nedovolili, aby sme mali slobodu

Minúta po minúte

Podcast

Prvá miss

Rozhovor s Klimáčkom

Príbeh Tótha

Príbeh Dojca

Je 21. august 1968. Československo zažíva akési krátke obrodenie, točia sa filmy, píše sa literatúra, hudba sa obzerá po zahraničných trendoch. Zároveň už mesiace panuje strach aj napätie: že to takto nemusí zostať. A nezostane. Vojská Varšavskej zmluvy prekračujú hranice Československa a silou potlačia pokus o demokratizáciu spoločnosti. Čo však tomu predchádzalo, ako prišla a prebiehala takzvaná Pražská jar a čo sa pred päťdesiatimi rokmi dialo? Dnešné dobré ráno je špeciálne a odpovede na tieto otázky budú spolu hľadať povolanejší: Jaroslav Valent z magazínu Historická Revue a historik Tomáš Černák. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Ministri vnútra majú bohatú históriu plnú pochybných poradcov. Nie je to len bývalý policajný šéf, ktorý teraz mieri k Denise Sakovej. Kaliňákovi radil napríklad Stanislav Jankovič, ktorý zrejme mal väzbu na skupinu jakšíkovcov. Farmári žiadajú vládu, aby im pomohla so škodami, ktoré spôsobilo minuloročné sucho. Poľnohospodári tvrdia, že ich strata je takmer 30 miliónov eur a stále nedostali od štátu peniaze. Problémom pritom je, že na sucho sa farmári sťažujú aj tento rok. Na Slovensku je vraj priestor, aby sa zvýšili minimálna mzda. Tvrdí to premiér Peter Pellegrini a predstavuje si ju na 520 eurách. Myslí si ale, že sa na tom nedohodne so zamestnávateľmi a s odbormi. Americký nápojový gigant PepsiCo kupuje spoločnosť SodaStream. Odhaduje sa, že cena transakcie sa pohybuje okolo troch miliárd dolárov a Pepsi si ňou chce posilniť pozíciu na trhu nápojov. Novak Djokovič sa zapísal do histórie a poklonu mu zložil aj Roger Federer. Ako prvý tenista v histórii totiž skompletizoval zbierku singlových trofeji z deviatich podujatí Masters 1000. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Test: Nokia 8 nepotrebuje k úspechu nostalgiu

Firma stavila na istotu. Dokáže zaujať aj niekoho iného, ako len verných fanúšikov?

Produkt na test poskytla spoločnosť HMD Global Nokia je nesmrteľná, aspoň to tak vyzerá aj po rokoch od jej nešťastného spojenia s Microsoftom. Ukážková rana pod pás od neschopného vedenia pritom bola skoro aj ranou finálnou. Dnešná Nokia nie je tou starou Nokiou, na ktorú si pamätáme, aj keď jej základy zostali vo Fínsku. Tamojší startup HMD Global vlastní na značku Nokia licenciu a snaží sa oživiť jej niekdajšiu legendu. Po lacných pokusoch má konečne v ponuke aj prémiový model. Nokia 8 je však mierne odlišná, okolo displeja nenájdete tenké rámčeky, systém je bez akýchkoľvek úprav a dizajn pripomína najlepšie časy Lumií. Nokia 8 je pekný smartfón, s tým najčistejším dizajnom, aký je aktuálne dostupný. Nenájdete tu žiadne vystúpené časti, farebné výstrelky, či netradične umiestnené ovládacie prvky. V dobe exotických Samsungov a iPhonu X môže Nokia pôsobiť mierne spiatočníckym dojmom. Záujem o podobné modely od Sony ale dokazuje, že má svoje miesto na trhu. Nová Nokia teda nevyniká v čo najväčšom pomere displeja k telu zariadenia. Veľká plocha nad a pod displejom je však ergonomická pochúťka, na ktorej s radosťou spočinie prst pri večernom pozeraní videa, alebo hraní hier. Dotykové ovládacie prvky našli svoje miesto pod displejom – dve dotykové tlačidlá a jedno hlavné, ktoré v sebe obsahuje snímač odtlačkov prstov. Klasika bez akýchkoľvek prekvapení. Na hornej strane nechýba analógový zvukový výstup, spodná časť má moderný USB konektor typu C. So 160 gramami nie je Nokia prehnane ťažká, práve naopak, vďaka rozumne rozmiestnenej hmotnosti sa dobre drží v ruke. Zadný duálny fotoaparát vystupuje len nepatrne, jeho umiestnenie je symetrické a strieborné orámovanie šošoviek s bleskom a laserovým senzorom pôsobí veľmi pekne. Drobným problémom je povrch, síce odolný, no náchylný na nechcené vyšmyknutie z ruky. Aby sme boli úprimní, telefón nám niekoľko krát vypadol na zem a v nestráženej chvíli sa zošmykol zo sedačky. Našťastie bez akejkoľvek pamiatky, no aj tak si spolu s ním radšej zakúpte aj ochranný obal. A určite sa vyhnite vode a jemnému prachu, Nokiu 8 totiž na rozdiel od konkurencie okúpete len raz. Displej s uhlopriečkou 5,3 palca nie je práve štandardnou výbavou smartfónov, no ponúka zaujímavú alternatívu pre náročnejších používateľom, ktorým sa nepáči súčasný trend obrovských displejov. A vôbec nevadí, že tu na rozdiel od Apple, Huawei a Samsungu nenájdeme OLED displej. Kvalita použitého IPS displeja je totiž špičková, či už po stránke reprodukcie farieb, jasu, alebo ostrosti obrazu. S rozlíšením 1440 x 2560 bodov je displej extrémne ostrý, je ostrejší ako nový iPhone a ostrejší aj ako Note 8 od Samsungu. Navyše hardvér je dostatočne výkonný na to, aby aj pri vysokom rozlíšení zvládol tie graficky najnáročnejšie hry. Čip Snapdragon 835 totiž patrí medzi súčasnú špičku či už po stránke hrubého výkonu, energetickej náročnosti, či výkonu v hrách. Určité pochybnosti by mohla rozprúdiť operačná pamäť s kapacitou štyri gigabajty. Nokia 8 je však asi najlepšie optimalizovaný Android smartfón na trhu, veď má v sebe len minimum úprav. Tento smartfón jednoducho nepotrebuje väčšiu kapacitu, na dotyky reaguje bleskovo, aplikácie spúšťa bez oneskorenia a nenarazili sme na jedinú hru, ktorá by nebola plynulá. Akurát pri dátovom úložisku sa pravdepodobne nevyhnete dokúpeniu rýchlej pamäťovej karty, keďže základných 64 gigabajtov dnes stačí len nenáročnému používateľovi. S použitím pamäťovej karty ale zároveň prichádzate o možnosť použiť dve SIM karty súčasne. Vybrané trhy sa dočkajú aj špeciálnej konfigurácie 6 GB / 128 GB v lesklej modrej verzii. Cena by sa v tomto prípade mala navýšiť len o 50 eur. S batériou o kapacite 3090 mAh sa k dvom aktívnym pracovným dňom nedostanete, našťastie vám však stačí polhodina pre nabitie batérie na 48 percent. Android vo verzii 7.1.1 nie je úplne najnovší, no je to jediný prehrešok smartfónu v softvérovej časti. Navyše čoskoro by mala byť sprístupnená aktualizácia na verziu 8, ktorú si v podobe beta verzie majitelia smartfónov mohli vyskúšať už v predstihu. Tým ostatným firma našťastie ponúka pravidelné opravy a bezpečnostné aktualizácie, takže staršia verzia systému je v tomto prípade adekvátne zabezpečená. Zbytočné aplikácie alebo hry by ste tu hľadali márne, jedinou špecialitou je aplikácia fotoaparátu, ktorú si v Nokii vytvorili na mieru svojmu duálnemu riešeniu. To má na zadnej strane dva snímače, jeden farebný a jeden čiernobiely. Za súčasnou špičkou použité riešenie zaostáva vo viacerých smeroch, či už kvôli horšej svetelnosti (má len f/2.0), menším pixelom, alebo chýbajúcej optickej stabilizácii pri druhom čipe. Drobnú výhradu smerujeme aj k automatickému zaostrovaniu, ktoré v nami testovanej vzorke nefungovalo vždy úplne dobre. Navyše pri použití duálneho režimu je všetko ešte pomalšie, hlavne pri horších svetelných podmienkach. Pri nočnej fotografii sa nám osvedčilo použitie len čiernobieleho snímača, vďaka svojej konštrukcii sú výsledné fotografie kontrastnejšie a hlavne s menším obsahom šumu. Kvalita videa nesklamala, ale ani neprekvapila. Nahrávať môžete v 4K rozlíšení a s priestorovým zvukom vďaka Nokia OZO technológii. Nokia 8 teda za súčasnou špičkou v podobe Mate 10 Pro a Note 8 mierne zaostáva. Uvidíme, čo prinesú najbližšie aktualizácie, keďže po hardvérovej stránke je fotoaparát veľmi dobrý. Značka Nokia je pre startup HMD Global dvojsečnou zbraňou. Na jednej strane totiž dokáže vytvoriť záujem širokej skupiny záujemcov aj mimo smartfónovej bubliny, no na druhej strane tu majú všetci mimoriadne vysoké očakávania. Nokia 8 je pritom jedným z len šiestich smartfónov, ktoré firma zatiaľ uviedla na trh. V mnohých smeroch by sme preto mohli prižmúriť oči, no cena na hranici 600 eur nám k tomu nakoniec nedáva žiadny dôvod. Nemajte prehnané očakávania, nová Nokia je vynikajúca, no zároveň aj adekvátne drahá. Nečakajte futuristický dizajn, zaoblené boky displeja, či špeciálne senzory na rozpoznanie tváre. Firma vsadila na overený dizajn, dobre zladený hardvér a nadpriemerný fotoaparát. Navyše systém nie je zahltený žiadnymi zbytočnými aplikáciami a jediné čo mu chýba, je aktualizácia systému na verziu 8.0, ktorej by sme sa mali dočkať ešte tento rok. Čip: Snapdragon 835Výkon: 4x 2,5 GHz + 4x 1,8 GHzGrafika: Adreno 540Pamäť: 4 GBDáta: 64 GBDisplej: 5,3“ IPS, 1440 x 2560Komunikácia: Wi-Fi 5GHz, BT 5.0, NFC, GPS, LTE, USB 3.1 Typ CBatéria: 3090 mAhHmotnosť: 160 gSystém: Android 7.1.1


Rezort by ušetril milióny. Obce sa malé školy snažia udržať pri živote

Starostovia bojujú o málotriedky - sú piliermi obecného života, bez nich vidiecky život zanikne.

BRATISLAVA. Zatvorením malých základných škôl by ministerstvo školstva dokázalo ročne ušetriť až 13 miliónov eur. Obcí, ktoré by boli ochotné sa málotriedok vzdať, je však minimum. Starostovia totiž školy vnímajú ako centrá dedinského života. Jedným z nich je aj Jozef Jankovič, starosta Rumanovej.  Tamojšiu školu navštevuje menej než 40 detí, tento rok do nej nastúpilo iba sedem prvákov. Napriek tomu sa obec rozhodla túto málotriedku spojenú s materskou školou nielen zachovať, ale do nej ďalej investovať. Pristavali novú triedu a telocvičňu, ktorá má slúžiť aj verejnosti.  „Ročník otvoríme aj pre šesť detí. Ak obec stratí školu, príde o mladé rodiny, starne a pustne. Ak má šťastie, obsadia ju aspoň chalupári,“ hovorí Jankovič s tým, že škola utužuje komunitný život. V neďalekej Nitre by sa podľa neho deti o svojom rodisku nič nenaučili a prišli by o vzťah k svojmu pôvodu. Aj starosta Podkoníc v Banskobystrickom kraji Michal Vráb je presvedčený, že škola je jedným z hlavných pilierov obce a jej zachovanie je otázkou budúcnosti slovenského vidieka.Keď pred rokom hrozilo, že rodičia budúcich prvákov dajú do školy v susednej obci, starosta rodiny navštevoval a zisťoval, ako tomu zabrániť. „Hlavné dôvody boli, že iné školy poskytovali a poskytujú aj druhý stupeň školskej dochádzky. Podkonická škola ľudí nelákala,“ hovorí. Zmena vo vedení a vzhľade školy sa odrazila na deviatich nových prvákoch a troch druhákoch, zo školy sa podľa starostu stalo komunitné centrum. Na Slovensku je celkovo päťsto málotriedok, pričom podobných škôl, ako sú tie v Rumanovej a Podkoniciach, je približne štyristo. Každú navštevuje do 50 žiakov a najbližšia škola je vzdialená menej než päť kilometrov. Málotriedky tvoria až štvrtinu školskej siete, no navštevujú ich iba tri percentá z celkového počtu žiakov. Príčinou je kombinácia veľkého počtu obcí a demografického vývoja, na ktorý školy nezareagovali.  Slabú efektivitu siete malých škôl už kritizovali domáci aj zahraniční odborníci, prehodnotiť ju Slovensku odporúčala aj OECD, zmeny avizovali vláda aj ministerstvo. V závere augusta preto zverejnil Inštitút vzdelávacej politiky štúdiu, ktorá má byť základom na odbornú diskusiu o racionalizácii siete škôl. Jej ambíciou je postaviť odbornú verejnosť a zriaďovateľov škôl pred fakty a načrtnúť rôzne scenáre, ako by sa upratovanie v školskom systéme odrazilo na štátnom rozpočte, ale aj živote žiakov a učiteľov. Štúdia ráta s viacerými možnosťami, napríklad so zmenou systému financovania, s prísnejším uplatňovaním maximálnych a minimálnych počtov žiakov či so škrtmi na základe kvality.Najviac priestoru však venuje autobusovej doprave žiakov. Týkala by sa škôl, ktoré susedia s obcami, ktoré žiakov dokážu prijať.  Výpočty a simulácie na okresoch Senica a Zlaté Moravce ukázali, že ak by sa zrušili základné školy pod 50 žiakov a deťom by sa zabezpečila doprava do blízkych škôl, ušetrili by sa v dlhodobom horizonte milióny eur. Ak by sa zachoval aktuálny model preplácania cestovného, štát by ušetril 345-tisíc eur ročne. Výhodnou sa ukázala aj prevádzka autobusov súkromníkmi, ktorá by usporila 310-tisíc eur ročne. Oproti dnešnému stavu je výhodnejšia dokonca aj možnosť, že by zriaďovatelia škôl kúpili a prevádzkovali školské autobusy. Tento najdrahší navrhovaný model by zriaďovateľom ušetril najmenej 62-tisíc eur ročne.  Jeden z autorov analýzy Matej Šiškovič priznáva, že zrušenie malých základných škôl by bolo možné, iba ak by nastala zhoda, že za vzdelaním budú dochádzať už šesťroční žiaci. Keďže zatiaľ neexistuje, skúmali, aký dosah by mali zmeny iba v prípade starších žiakov. Ak by malé školy prišli o druhý stupeň, ušetrila by sa zhruba štvrtina nákladov. Učitelia by sa pritom mohli presunúť do spádových škôl spolu so žiakmi. Do rozvážania detí sa obce nehrnú už roky. V krajských mestách prebehla najväčšia racionalizácia tesne pred rokom 2004. Stalo sa to z dvoch dôvodov - zavedenia financovania na žiaka a presunu zriaďovateľských kompetencií na samosprávy. Aj keď v krajoch škrty nastali, malé školy prežili práve vďaka tomuto systému. Školy, ktoré majú menej než 250 žiakov, totiž dostávajú na žiaka viac peňazí. Štátny stimul, ktorý má deťom sprístupniť vzdelanie, stojí ročne 61 miliónov eur. Ministerstvo školstva sa na to, že sa nedotkne ani škôl s menšinovým vyučovacím jazykom, ani prvého stupňa základných škôl, zaviazalo ešte v programovom vyhlásení vlády. „V súčasnosti rezort školstva intenzívne pracuje na príprave Národného programu rozvoja výchovy a vzdelávania, ktorého súčasťou bude aj táto téma. V priebehu septembra sa bude o týchto tézach diskutovať so zástupcami školskej a akademickej obce,“ uviedlo ministerstvo školstva. Riaditelia zatiaľ nemali priestor diskutovať s učiteľmi o možnostiach spájania škôl či dochádzania žiakov a učiteľov. Pred začiatkom roka boli zaneprázdnení tvorbou rozvrhov, učebnicami či rekonštrukciami budov. „Ak bude systém nastavený spravodlivo pre všetky deti, tak by to nemal byť problém,“ predpokladá predsedníčka Združenia základných škôl Slovenska Alena Petáková. Tento text ste mohli čítať vďaka tomu, že platíte za obsah. Vážime si to.


Do Bosny prichádzajú po novej trase tisíce migrantov

Úrady sa pokúšajú zvládnuť prílev tisícov utečencov.

SARAJEVO. Úrady v Bosne a Hercegovine sa pokúšajú zvládnuť prílev tisícov utečencov a migrantov, ktorí do tejto balkánskej krajiny prichádzajú prevažne z Blízkeho východu. Informovalo o tom v stredu Rádio Slobodná Európa, podľa ktorej sa Bosna stala tranzitnou krajinou na novej migračnej trase vedúcej do západnej Európy. Od začiatku roka 2018 prišlo do Bosny už približne 4000 ľudí zo Sýrie, Iraku, Turecka, Alžírska a Afganistanu. Ide o výrazný nárast oproti roku 2017, keď bosnianske úrady zaznamenali len 755 utečencov. Migranti v snahe vyhnúť sa prísnejšie stráženým hraniciam iných balkánskych štátov sa v posledných mesiacoch výraznejšie preorientovali na trasu vedúcu cez územie Bosny. Väčšina z nich sa snaží dostať do susedného Chorvátska, ktoré je členom EÚ. Približne 1500 utečencom sa to však nepodarilo a uviazli na bosnianskom území. Aktivisti varujú, že situácia môže vyústiť do humanitárnej krízy. Bosna totiž nemá kapacity na ubytovanie takého veľkého počtu migrantov. Azylové centrum v metropole Sarajevo má napríklad len 200 lôžok a každý deň zaznamená 80-150 novopríchodzích. Desiatky ľudí preto prespávajú v provizórnom stanovom tábore v sarajevskom parku, kam im miestni obyvatelia nosia jedlo a oblečenie. Tento týždeň uvedený problém riešila aj bosnianska vláda. Medzinárodná organizácia pre migráciu očakáva, že prílev migrantov do Bosny neustane a bude predstavovať v priemere 350-400 osôb týždenne. Podľa správ miestnych aktivistov sú však reálne počty ešte vyššie. Ekonomicky slabá Bosna však nemá k dispozícii dostatočné finančné zdroje a preto požiadala o pomoc EÚ. Zo situácie migrantov v Bosne a nedostatočne systematického riešenia tohto problému vyjadrila v utorok znepokojenie aj komisárka Rady Európy pre ľudské práva Duna Mijatovičová.


Expert OSN kritizoval súdny zákaz cestovania pre Guaidóa

Opatrenia voči Guaidóovi sa neprijali v súlade s ústavnými podmienkami.

ŽENEVA. Rozhodnutie venezuelského najvyššieho súdu zakazujúce opozičnému lídrovi Juanovi Guaidóovi opustiť krajinu a zmrazenie jeho bankových účtov nerešpektujú právne normy. Uviedol to v piatok expert OSN na nezávislosť súdov Diego García-Sayán, ktorého citovala agentúra Reuters. "Fakty naznačujú, že tieto opatrenia voči pánovi Guaidóovi sa neprijali v súlade s ústavnými podmienkami, bežnými právnymi postupmi a medzinárodnými normami v oblasti ľudských práv," uviedol García-Sayán, niekdajší peruánsky minister spravodlivosti a zahraničných vecí. García-Sayán je spravodajca Organizácie Spojených národov, ktorý skúma nezávislosť sudcov a právnych zástupcov. Venezuelský najvyšší súd, ktorý podporuje socialistického prezidenta Nicolása Madura, rozhodol o uvedených opatreniach na základe žiadosti generálneho prokurátora Tareka Williama Saaba. Ten svoju žiadosť zdôvodnil vyšetrovaním bližšie nešpecifikovaných Guaidóových "protivládnych aktivít". Vyšetrovanie podľa neho súvisí s nepokojmi vyvolanými rozhodnutím tohto politika vyhlásiť sa za dočasného prezidenta Venezuely. Na základe rozhodnutia venezuelského najvyššieho súdu nesmie Guaidó opustiť územie krajiny až do ukončenia predbežného vyšetrovania. Venezuelský prezident Nicolás Maduro sa 10. januára napriek sporným prezidentským voľbám ujal vlády na ďalšie šesťročné obdobie. Líder opozície, predseda venezuelského parlamentu Juan Guaidó sa 23. januára vyhlásil za dočasného prezidenta.


Nórska premiérka sa v Číne usiluje o obnovu vzájomných vzťahov

Vzťahy medzi krajinami narušilo udelenie Nobelovej ceny mieru uväznenému čínskemu disidentovi.

PEKING. Nórska premiérka Erna Solbergová začala v piatok návštevu Číny, ktorá podľa slov premiéra hostiteľskej krajiny Li Kche-čchianga "symbolizuje normalizáciu čínsko-nórskych vzťahov". Vzťahy medzi oboma krajinami sa normalizujú viac ako šesť rokov po tom, ako ich Peking zmrazil v dôsledku udelenia Nobelovej ceny mieru uväznenému čínskemu disidentovi. Nórsku premiérku sprevádzajú na tejto návšteve minister zahraničných vecí Börge Brende a obchodná delegácia. Na slová čínskeho premiéra reagovala vyjadrením, že normalizácia vzájomných vzťahov pomôže obom krajinám "nájsť mnoho spoločných oblastí záujmu, v ktorých môžu spolupracovať". Solbergová podľa nórskeho úradu vlády vyzdvihla významnú úlohu Číny v boji proti klimatickej zmene. Li prejavil záujem o posilnenie vzájomnej spolupráce v Arktíde. Keď v roku 2010 dostal disident Liou Siao-po Nobelovu cenu mieru, Čína prerušila bilaterálnu obchodnú dohodu a obmedzila dovoz nórskeho lososa. Liou bol v roku 2009 odsúdený na 11 rokov väzenia po tom, ako napísal Chartu '08 vyzývajúcu na demokraciu. Peking požadoval, aby Nórsko uznalo svoju"chybu", hoci nemá s výberom laureáta nič spoločné. Čína označila udelenie ceny za "vážne zasahovanie" do svojich vnútorných záležitostí. V decembri 2016 obe krajiny oznámili obnovenie normálnych vzťahov. Čínske ministerstvo zahraničných vecí vtedy uviedlo, že Nórsko "urobilo významné a explicitné vyhlásenia vo veciach týkajúcich sa čínskej zvrchovanosti a územnej celistvosti".


Vrecká, balóny s ryžou aj lanká z udice. Festival ukáže to najzaujímavejšie z novej hudby

Festival Melos-Étos si pripomína Ilju Zeljenku.

BRATISLAVA. Vznikol ešte v roku 1991. Vtedy mal festival súčasnej hudby Melos-Étos dôležitú úlohu: predstaviť hudobné trendy, ktoré nám počas socializmu unikli. Mal ukázať, čo všetko sa za železnou oponou udialo. Koná sa každé dva roky a dnes už predstavuje to najzaujímavejšie, čo nemáme možnosť bežne na Slovensku počuť. Súbor Quasars Ensemble napríklad vo štvrtok zahrá hudbu štyroch skladateľov v premiére. Každý z nich je z iného kontinentu a tento program ukončuje experiment s názvom podľa psychickej poruchy predčasnej demencie Dementia Praecox od Američana Christophera Trebue Moora. Všetky skladby bude vraj ťažké interpretovať na pódiu, no tá posledná si bude vyžadovať aj nové nástroje. „Pri premiére diela vraj kedysi participovali inštrumentalisti, čo mali túto chorobu. Každý hudobník bude mať igelitové vrecká, klavirista bude používať aj lanko z udice, na pódiu budú balóniky s ryžou a rúry,“ hovorí vedúci súboru Ivan Buffa. Vyberal si najzaujímavejšie diela z posledného obdobia, ktoré vznikli pre komorný súbor. Festival si pripomenie aj nedožité narodeniny skladateľa Ilju Zeljenku. Premietne filmy s jeho hudbou a jeho diela zahrá sólistka Magdaléna Bajuszová. „Zeljenka bol jedným z prvých avantgardných tvorcov, ktorý sa v šesťdesiatych rokoch vymedzil voči vtedajším trendom. Bolo to všeobecne dynamické obdobie, kedy prišlo mnoho nových metód,“ vysvetľuje Igor Valentovič, šéf Hudobného centra, ktoré podujatie pripravuje. Bajuszová od Zeljenku v nedeľu zahrá klavírne skladby, posledné z nich autor dokončil krátko pred smrťou. Melos-Étos si pripravil program na celý týždeň od utorka.


Koncern Raytheon a UTC sa dohodli na fúzii, vznikne gigant

Hodnota novej spoločnosti by mala dosiahnuť približne 121 miliárd dolárov.

WALTHAM. Americký zbrojársky koncern Raytheon a konglomerát United Technologies sa cez víkend dohodli na fúzii, výsledkom ktorej bude jedna z najväčších firiem v zbrojárskom a leteckom priemysle. Hodnota novej spoločnosti by mala dosiahnuť približne 121 miliárd USD (107,34 miliardy eur), čo predstavuje najväčšiu fúziu v sektore. Dokončenie fúzie plánujú spoločnosti zrealizovať v 1. polroku 2020 potom, ako United Technologies dokončí oddelenie divízie výroby výťahov Otis a klimatizácií Carrier. Ako uviedla agentúra Reuters, akcionári United Technologies budú kontrolovať 57-percentný podiel v zlúčenej spoločnosti, zvyšok akcionári Raytheonu. Sídlo zlúčenej firmy, ktorá ponesie názov Raytheon Technologies, bude neďaleko Bostonu. Jej generálnym riaditeľom bude súčasný riaditeľ a predseda predstavenstva United Technologies Greg Hayes. Predsedom predstavenstva novej spoločnosti sa zasa stane súčasný generálny riaditeľ Raytheonu Tom Kennedy. Americký prezident Donald Trump vyjadril obavy nad plánovanou fúziou zbrojárskeho koncernu Raytheon a spoločnosti United Technologies (UTC). Ako dôvod uviedol možný zásah do konkurencie na trhu. "Ohľadom Raytheonu a United Technologies mám určité obavy," povedal Trump pre stanicu CNBC. Zapochyboval, či spojenie koncernov, ktoré vytvorí jednu z najväčších spoločností v zbrojárskom a leteckom priemysle, nepovedie k obmedzeniu konkurencie Firmu Raytheon založili v roku 1922 a základom jej výroby sú raketové systémy a systémy v oblasti kybernetickej bezpečnosti. United Technologies vznikla v roku 1934 a patrí k významným dodávateľom komponentov pre letecký priemysel. Tržby zlúčenej firmy Raytheon Technologies sa podľa agentúry AP odhadujú v tomto roku na zhruba 74 miliárd USD. (1 EUR = 1,1273 USD)


Fico bol na žatevnom výjazde. Zaspomínal si, ako z balíkov slamy stavali bunkre

Na žatevný deň prišiel aj predseda KDH Alojz Hlina, ktorý pred areálom družstva vylieval na protest ovčie mlieko.

DRAHOVCE. Slovenskí poľnohospodári odhadujú tohtoročnú produkciu obilnín na 2,5 milióna ton, čo je zhruba o dvadsať percent menej ako minulý rok. Vlaňajšia úroda však bola podľa predsedu Slovenskej poľnohospodárskej a potravinárskej komory Milana Semančíka rekordná, preto porovnávanie nie je celkom namieste. Slovenská spotreba obilnín dosahuje podľa neho zhruba 1,5 milióna ton, ďalší milión tak bude k dispozícii na vývoz. Semančík ďalej na žatevnom výjazde predsedu vlády Roberta Fica a ministerky pôdohospodárstva Gabriely Matečnej informoval, že tohtoročná žatva začala o 10 - 14 dní skôr ako inokedy, okrem nižšej produkcie je výsledkom dlhotrvajúceho sucha horšia kvalita obilia. Rád počúvam, že napriek tomu, že sucho napáchalo škody a objem výnosov bude nižší, tak stále bude dosť obilia na pokrytie domácej spotreby a ešte zostane aj na vývoz do zahraničia. „Rád počúvam, že napriek tomu, že sucho napáchalo škody a objem výnosov bude nižší, tak stále bude dosť obilia na pokrytie domácej spotreby a ešte zostane aj na vývoz do zahraničia,“ povedal Fico. Poľnohospodárom poďakoval za ich prácu. Keďže ráno popŕchalo, kombajny do žatvy na poliach Poľnohospodárskeho výrobno - obchodného družstva v Drahovciach pri Piešťanoch nevyšli. Na žatevný deň prišiel aj predseda KDH Alojz Hlina, ktorý pred areálom družstva vylieval ovčie mlieko na protest proti tomu, že ministerka Matečná zrušila na utorok naplánované stretnutie so slovenskými chovateľmi oviec. Podľa ministerky Gabriely Matečnej je drahovské družstvo príkladom pre iných poľnohospodárov diverzifikáciou podnikania. Okrem samotnej poľnohospodárskej výroby má aj jednu z najväčších pekární v okolí, ktorá zamestnáva 75 ľudí. Okrem tradičných plodín družstevníci pestujú aj sóju a cukrovú repu. Naviac, družstvo má mladého, len 31-ročného, predsedu Romana Spišáka, ktorý je otvorený novým myšlienkam a novým technológiám.Poľnohospodári sa v utorok zaoberali myšlienkou vytvorenia rizikového fondu, ktorý by im mohol pomôcť preklenúť ťažké obdobia po rôznych prírodných pohromách. Do fondu by prispievali samotní poľnohospodári, poisťovne aj štát. Podľa ministerky Matečnej je ešte veľa otázok o fungovaní takéhoto fondu otvorených, treba však o ňom v každom prípade diskutovať.


V Rusku protestovali proti korupcii, polícia zadržala skoro 500 ľudí

MOSKVA. Ruská polícia zadržala stovky účastníkov protestov, ktoré sa v nedeľu konali vo väčších mestách po celej krajine. V policajnej cele skončil aj organizátor protestov, opozičný líder Alexej Navaľnyj. Najväčšia demonštrácia sa konala v centre Moskvy, kde podľa polície vyšlo do ulíc 7000-8000 ľudí. Samotná moskovská polícia odhadla počet zadržaných na približne 500. Podľa aktivistov z organizácie OVD-Info bolo v Moskve zaistených až vyše 900 osôb. V Petrohrade protestovalo voči korupcii približne 5000 demonštrantov požadujúcich odstúpenie prezidenta Vladimira Putina a odchod "zlodejov" z Kremľa. Polícia tam zadržala okolo 130 ľudí. Zatýkalo sa aj počas demonštrácií vo Vladivostoku a Chabarovsku na Ďalekom východe, kde policajti celkovo zaistili najmenej 37 osôb. Približne 40 protestujúcich zadržali v dagestanskej metropole Machačkala. Hromadné zatýkanie účastníkov pokojných protestov v Rusku odsúdilo americké ministerstvo zahraničných vecí, ktoré vyzvalo na ich okamžité prepustenie. Vyjadrilo pritom veľké znepokojenie nad zadržaním Alexeja Navaľného, ktorého policajti zaistili cestou na demonštráciu v Moskve. Ako informovala agentúra AP, hovorca amerického rezortu diplomacie Mark Toner na svojej stránke na sociálnej sieti Facebook napísal, že zadržanie pokojných demonštrantov, ľudí, ktorí monitorujú stav dodržiavania ľudských práv, a novinárov je v rozpore s kľúčovými demokratickými hodnotami. Dodal, že "ruský národ, ako aj ľudia kdekoľvek si zaslúžia vládu, ktorá podporuje otvorenú výmenu názorov, transparentné a zodpovedné vedenie a rovnaké zaobchádzanie podľa zákona a možnosť uplatňovať svoje práva bez strachu z odplaty." EÚ vo svojom pondelkovom vyhlásení zdôraznila, že zadržanie demonštrantov a zákaz demonštrácií v Rusku sú porušením práva občanov na slobodu prejavu a pokojného zhromažďovania. Únia v tejto súvislosti Rusko vyzvala, aby dodržiavalo svoje medzinárodné záväzky, ktoré na seba vzalo ako člen Rady Európy a Organizácie pre bezpečnosť a spoluprácu v Európe (OBSE), rešpektovalo spomenuté práva a slobody a bezodkladne prepustilo zadržiavaných účastníkov pokojných protestov. Nedeľňajšie protesty boli najväčším koordinovaným prejavom nespokojnosti v Rusku od mohutných demonštrácií z rokov 2011-2012.


Naposledy trénoval futbalový Slovan. Český tréner bude pôsobiť v Egypte

Skúsený kouč viedol istý čas aj českú reprezentáciu.

PRAHA. Bývalý československý futbalový reprezentant František Straka sa stal novým trénerom egyptského klubu El Ismaily. Päťdesiatosemročný Straka podpísal s deviatym tímom egyptskej ligy 1,5 ročnú zmluvu. Klub je trojnásobným majstrom krajiny a v roku 1969 vyhral africkú Ligu majstrov. Straka, ktorý naposledy trénoval v roku 2014 Slovan Bratislava, sa okamžite chopí nových povinností. V minulosti sedel aj na lavičkách Sparty Praha, Slavie Praha, Teplíc, Plzne, Českých Budějovíc či Ružomberku, nemeckého Ahlenu a trénoval aj v Poľsku, Rakúsku či na Kréte. V jednom zápase viedol aj českú reprezentáciu. Informoval portál idnes.cz.


Joker má diabolských fanúšikov, kiná sprísňujú bezpečnosť
 Recenzia
Kiná a bezpečnosť
 Joaquin Phoenix

V bežný premiérový večer nestoja pred žiadnym kinom tri policajné autá a nestráži ho protiteroristická jednotka. Ten štvrtkový však nebol úplne bežný. V kinách má premiéru film Joker. Kiná po celej Amerike posilňujú bezpečnosť. Chcú sa vyhnúť incidentu spred siedmich rokov, keď počas premiéry filmu Návrat temného rytiera došlo v Denveri k masovej streľbe. Zahynulo vtedy dvanásť ľudí, ďalších sedemdesiat sa zranilo. „Verím, že ak by to chcel niekto napodobniť, premietanie filmu Joker je miestom, kde sa to môže stať,“ povedala pre televíziu CBS matka jedného z návštevníkov Tina Marie Coon. Psychologický triler je už dlhšie pod drobnohľadom verejnosti, polície aj médií pre svoj násilný obsah a existujúce obavy, že by mohol inšpirovať k trestnej činnosti. FBI dostala upozornenia na niekoľko výhražných príspevkov na sociálnych sieťach, ktoré vyzývali k masovej streľbe počas premiéry filmu. Tieto hrozby sa šíria online priestorom už minimálne od mája tohto roka. Neposkytujú však žiadne informácie, ktoré by naznačovali konkrétne hrozby na konkrétnych miestach. Hlavnou bezpečnostnou hrozbou sú podľa polície členovia severoamerickej subkultúry nazývanej Incel. Jej členovia boli v posledných rokoch spájaní s niekoľkými masovými vraždami v USA a Kanade. Ide o skupinu mužov, ktorí sú nedobrovoľne nútení k celibátu, pretože sú neustále odmietaní ženami. Preto sa z nich postupne stali mizantropi, rasisti a sú antipólmi sexuálne úspešných mužov. Takých doslova nenávidia. Začiatkom septembra sa na ich internetovom fóre objavila otázka, či sa niekto počas premiéry filmu Joker nechystá napodobniť Elliotta Rodgera, najznámejšieho člena Incelu, ktorý v roku 2014 zabil v Kalifornii šesť ľudí. O niekoľko dní neskôr zas na fóre pribudol komentár, v ktorom sa autor pýtal, v koľkých kinách sa bude strieľať, keď v nich začnú premietať Jokera. Odpovede boli rôzne. Jedna však doslova zamrazila. Niekto zdieľal obraz muža v červenej parochni, ktorý v roku 2012 vraždil počas polnočného premietania Temných rytierov v Aurore v štáte Colorado. Siete kinosál v Kanade aj v Amerike, medzi nimi napríklad AMC a Landmark, prijali hneď niekoľko preventívnych bezpečnostných opatrení. Zakázali divákom prísť na premiéru s akoukoľvek maskou alebo pomaľovanou tvárou. Dokonca varovali rodičov, aby nenosili so sebou svoje deti, zakázali aj akékoľvek hračkárske zbrane a ďalšie predmety, ktoré by mohli ohroziť pocit bezpečia divákov. Filmové štúdio Warner síce zrušilo filmové rozhovory na červenom koberci, no vydalo vyhlásenie, v ktorom uvádza, že jednou z funkcií filmového rozprávania je aj vzbudiť diskusiu o zložitých problémoch. Aj režisér filmu Todd Phillips svoje dielo bráni. „Pochopenie niekoho, kto je zlý či diabolský neznamená, že chceme, aby v zle, ktoré koná, aj uspel. Porozumenie však nikdy nie je zlá vec,“ povedal pre Cinema Magazine. Bezpečnostné opatrenia kín sa však javia ako celkom oprávnené. Dej filmu sa točí okolo zloducha, ktorého spoločnosť tlačí k zločinu a násiliu. Arthur Fleck alias Žolík, šašo či blázon, zapadá do profilu mnohých masových strelcov: osamelý a sklamaný muž, ktorí sa cíti odmietnutý spoločnosťou. A preto nemá problém zodvihnúť zbraň, aby sa ľudia o ňom dozvedeli. „Nemyslím si, že filmy ovplyvňujú ľudí týmto spôsobom, že vytvárajú vražedné myšlienky. Nemyslím si, že by to tak bolo,“ uviedol herec Joaquin Phoenix, ktorý Jokera stvárňuje. Keďže Hollywood má bohatú históriu skúmania psychológie zloduchov, kontroverzia okolo filmu mu nakoniec môže ešte pomôcť. Môže mu vytancovať cestu na vrchol filmových rebríčkov.


Mladí ľudia by mali radšej skúsiť nájomný byt ako prvé bývanie

Ceny novostavieb na Slovensku by mali aj naďalej rásť.

BRATISLAVA. Mladí ľudia by nemali podľahnúť tlaku a brať si lacný úver na svoje prvé bývanie. Lacné úvery nemusia vydržať z dlhodobého hľadiska. Povedal v piatok na tlačovej konferencii prezident Národnej asociácie realitných kancelárií Slovenska (NARKS) Ján Palenčár počas realitnej konferencie v Bratislave. NARKS si v tomto roku pripomína 25. výročie vzniku. "Príde k posunu úrokových sadzieb v rámci úverov, je to otázka času. Vyzývame mladých ľudí, aby v rámci prvého bývania skúsili ísť do nájomného segmentu," zdôraznil Palenčár. V súvislosti s nájomným bývaním dodal, že vláda SR zmenila zákon o Štátnom fonde rozvoja bývania, to však NARKS považuje za nedostatočné, aby sa rozvinul sektor nájomného bývania. Spôsob, ako sa čerpalo, v akých regiónoch sa čerpali financie na nájomné bývanie, je opačný ako logika, mieni Palenčár. "Často obce, odkiaľ ľudia odchádzajú, stavali nájomné byty, aby si udržali obyvateľov, ale ľudia odchádzajú za prácou," dodal. Podľa neho vláda SR už zmenila stanovisko, že je treba, aby sa nájomné byty stavali aj v mestách. "To znamená, že nie sú podmienky na motiváciu súkromného sektora, aby staval nájomné byty. Developerovi sa neoplatí stavať nájomný byt, lebo návratnosť investície je na úrovni 25 rokov," povedal Palenčár s tým, že vláda by mala viac využívať potenciál pozemkov v Slovenskom pozemkov fonde a ďalšie nástroje motivácie ako PPP projekty a daňové stimuly. Ceny novostavieb na Slovensku budú podľa neho ďalej rásť, ale nárast nebude až taký markantný a bude zohľadňovať vývoj trhu. Pokles cien starších bytov sleduje NARKS už v druhom a treťom kvartáli 2017. Ceny sa ustálili a začínajú pomaly klesať, čo zaháňa obavy na vznikajúcu realitnú bublinu z predchádzajúceho roka. "Trend poklesu cien vidíme najmä u troj- až viacizbových bytoch. Jedno- až dvojizbové byty sú stále v kurze a dopyt po nich, zdá sa, neutícha," uviedol k situácii na realitnom trhu.


SNS chce od roku 2021 rekreačné poukazy pre všetkých zamestnancov

Zavedenie rekreačných poukazov bolo veľmi úspešné, tvrdí Bernaťák.

BRATISLAVA. Slovenská národná strana (SNS) podala do Národnej rady návrh novely zákona, podľa ktorej by nárok na rekreačné poukazy mali mať všetci zamestnanci. V súčasnosti sa povinnosť preplácať časť nákladov na rekreáciu svojim zamestnancom vzťahuje iba na podniky s viac ako 50 zamestnancami. Novela zákona zatiaľ počíta s účinnosťou od 1. januára 2021, informovala v stredu SNS. "Zavedenie rekreačných poukazov bolo veľmi úspešné. Pochvaľujú si ho najmä zamestnanci, znamená podporu cestovného ruchu na celom Slovensku, služby sa majú možnosť vylepšovať aj vďaka nárastu počtu turistov," uviedol predseda poslaneckého klubu SNS Tibor Bernaťák. Poslanec Radovan Baláž (SNS) je presvedčený, že slovenským systémom opatrení na rozvoj domáceho turizmu sa inšpirujú aj okolité krajiny. "Predtým sme zaostávali za krajinami Vyšehradskej štvorky, teraz sme zastavili klesajúcu tendenciu a sledujeme nárast. Nezaznamenali sme žiadne vypuklejšie problémy, opatrenie sa stretlo s porozumením a prevádzkovatelia sú veľmi spokojní s týmto mechanizmom," zdôraznil. Návrh zákona o rekreačných poukazoch bol vlani prediskutovaný s odborármi aj zamestnávateľmi. Firmy však túto povinnosť označili za nesystémový krok, ktorý zhoršuje podnikateľské prostredie na Slovensku. Od začiatku roka 2019 môžu využívať rekreačné poukazy, resp. príspevky pracovníci v spoločnostiach a organizáciách s 50 a viac zamestnancami, ak o preplatenie časti nákladov na ubytovanie na Slovensku požiadajú a u aktuálneho zamestnávateľa pracujú minimálne dva roky. Z oprávnených výdavkov do päťsto eur ročne zamestnávatelia preplatia 55 percent sumy, maximálne 275 eur, a zamestnanci zvyšných 45 percent, teda 225 eur. Rekreačný príspevok si môžu odpočítať z daňového základu aj samostatne zárobkovo činné osoby.


Pri spomienke na výročie Stalinovej smrti v Moskve sa zatýkalo

Aktivisti hádzali na Stalinov hrob pri kremeľských hradbách zlomené karafiáty.

MOSKVA. Približne 500 ľudí sa v utorok zišlo na Červenom námestí v Moskve, aby si pripomenuli 66. výročie smrti sovietskeho vodcu Josifa Stalina. Informovala o tom rozhlasová stanica Rádio Slobodná Európa (RFE/RL), ktorá spresnila, že podujatie narušila dvojica aktivistov. Aktivisti hádzali na Stalinov hrob pri kremeľských hradbách zlomené karafiáty a vykrikovali: "Nech zhorí v pekle, kat ľudí a vrah žien a detí!" Polícia oboch mužov zadržala, ale ešte počas utorka ich prepustila na slobodu. Podujatie k výročiu Stalinovej smrti organizovala komunistická strana. Pietne zhromaždenie sa koná vždy 5. marca pri Stalinovom hrobe pri kremeľských hradbách. Niekoľko desiatok metrov od tohto miesta sa v utorok zišlo aj niekoľko starších ľudí, ktorí žiadali, aby ruský prezident Vladimir Putin skoncoval s glorifikáciou Stalina v Rusku. Mnohí účastníci tohto zhromaždenia pre RFE/RL uviedli, že ich rodičia boli počas Stalinovej éry väznení alebo zavraždení. Stalin zomrel 5. marca 1953 vo veku 74 rokov. V rokoch 1937 - 1938, počas tzv. veľkého teroru - veľkých čistiek považovaných za najmasovejšie stalinské represie -, v Sovietskom zväze popravili alebo do pracovných táborov na Sibíri či v Kazachstane poslali milióny ľudí. Počas druhej svetovej vojny boli zasa do Strednej Ázie deportovaní príslušníci mnohých menších etnických skupín, vrátane starých ľudí, žien a detí. Došlo k tomu na základe podozrení, že spolupracovali s nacistickým Nemeckom. Historici a kritici Kremľa tvrdia, že za Putinovej vlády sa ruské vedenie snaží bagatelizovať zločiny spáchané stalinistickým režimom a usiluje sa vykresľovať Stalina ako úspešného manažéra a veľkého vodcu.


DEDINSKÝ FUTBALFutbal je pre dedinu ako premiéra v SND

Ako premiéra v SND

Pred zápasom pijú vodku

Rozhodcovi klobáska

Gombitovci

Hral aj proti Barcelone

Ôsma liga umiera

Futbalový veterán

Na ihrisku sa nájdu päťdesiatnici a neraz rozhodujú sedemdesiatnici.  Futbal v podaní amatérov na vidieku bude mať vždy svoje čaro.

Časť obyvateľov obce na nich nedá dopustiť, niektoré dievčatá ich považujú za hrdinov. Iným sú na posmech a starosta často čelí výčitkám, prečo míňa obecné peniaze na ožranov, na ktorých sa aj tak nedá na ihrisku pozerať. Dedinskí futbalisti z najnižších ligových súťaží majú rôznu povesť. Sám som bol jedným z nich. Futbal v podaní amatérov na vidieku bude mať vždy svoje čaro. Hrajú ho s ohromným nadšením, aj keď kvalitou príliš nenadchne. Typická slovenská dedina musí mať tri veci - kostol, krčmu a futbalové ihrisko. Podľa prieskumov sa futbalu pravidelne a aktívne venuje štvrť miliardy ľudí vo viac ako dvesto krajinách sveta. Väčšina z nich ho hrá v amatérskych podmienkach. Futbalové ihrisko je súčasťou takmer každej slovenskej dediny. Najmä pre starších ľudí bývajú futbalové zápasy spestrením života. „Je to kultúrna udalosť, niečo ako v Bratislave premiéra v Slovenskom národnom divadle,“ vraví starosta z dediny v okrese Topoľčany. Vzápätí s úsmevom dodá, že s tým divadlom asi trošku prestrelil. Na dedine sa bežne stáva, že hráč príde na zápas po opici, obuje si kopačky, dá jedno pivo a strelí víťazný gól. A potom predzápasový rituál od radosti zopakuje. Väčšina futbalistov však predsa len dodržiava pred zápasom životosprávu a pije iba do polnoci. Riziko narastá, keď sú v obci hody. Vtedy má súboj ešte väčšiu prestíž. Aj rozhodca je pod väčším tlakom. Súboje na vidieku prinášajú rôzne kuriozity. Ak diváka nebaví hra, zasmeje sa aspoň na rôznych perličkách či výkrikoch z publika. Takmer v každom zápase sa vyskytnú situácie, ktoré bežne vo vrcholovom futbale neuvidíte. Lopta skončí v potoku či v súkromnej záhrade. Futbalista si musí zo zápasu odskočiť do služby. Ihneď po zápase si niektorí hráči na ihrisku bežne doprajú cigaretku či obľúbené pivko. Potom však riskujú, že sa im pod sprchou neujde teplá voda. Na väčšine malých štadiónov sa zohrieva v bojleri, ktorý nával tridsiatich ľudí často nezvládne. Zápas dorastencov Podlužian s Kostolnými Kračanmi sa neodohral, lebo šofér si pomýlil miesto. Namiesto do Podlužian v okrese Bánovce nad Bebravou zaviezol tím do Podlužian v okrese Levice. Hráči ani tréner si nič nevšimli, lebo počas jazdy sedeli vzadu a preberali taktiku. Nezvyčajným spôsobom sa rozhodli pred pár rokmi upozorniť v Chrabranoch na zlú finančnú situáciu klubu. Na futbalový trávnik počas posledného zápasu v sezóne doniesli truhlu. Vložili do nej zničenú loptu a roztrhanú kopačku. Truhlu previazali smútočnou stuhou, na ktorej bol nápis:„Posledné zbohom.“ Prípad sa dostal do novín a futbal v obci bol zachránený. Najčastejším terčom hnevu nespokojných priaznivcov nie sú hráči, ale rozhodcovia. Na dedine neraz arbiter odíde zo zápasu s bitkou. Keď sa domácim niečo nepodarí, tak to býva spravidla vina rozhodcu. Buď mal nariadiť penaltu, alebo naopak odpískať jasný faul. V najnižších súťažiach píska viac rozhodcov, ktorí už dávno prekročili sedemdesiatku. Aj preto, že mladším sa do toho príliš nechce. Na to, aby človek strpel počas zápasu spŕšku nadávok, musí mať odvahu. Alebo povahu. Rozhodcov je v okresných súťažiach tak málo, že sa stávajú luxusnou komoditou. Sú medzi nimi čestní a vážení, ale aj takí, ktorí majú zlú povesť a radi si privyrobia tým, že potopia súpera. Pamätný je prípad, keď si totálne podgurážený rozhodca hneď potom, ako fúkol v stredovom kruhu do píšťalky, cvrkol do gatí. Keď mu to rozhorčený hráč vyčítal, rozhodca sa zvalil na zem a ukončil zápas pre údajnú kontumáciu. Ďalší arbiter si v okrese Nové Zámky pred zápasom namáčal potítko do vodky, aby počas zápasu nebol smädný. Rozhodcovia pred zápasom hráčov zvyčajne upozorňujú, že nebudú tolerovať žiadne vulgárne slová. Ale to sa zvyčajne minie účinkom. Futbalisti sú počas zápasu často v takom tranze, že neudržia emócie na uzde. Na dedinách fungujú miestne futbalové kluby ako občianske združenia. Majú právo využívať dve percentá z daní, získavať sponzorské príspevky, niekde dokonca využívajú na činnosť príspevky od rodičov detí hrajúcich futbal alebo do systému prispievajú samotní členovia občianskeho združenia. K tradícii dedinského futbalu patrí aj to, že obec klubu poskytuje spravidla zadarmo miestne futbalové ihrisko, ktoré dotuje platbami za elektrinu, plyn, vodu a údržbu trávnika. V najnižších súťažiach často pôsobia skúsení hráči po štyridsiatke či päťdesiatke. Na rivalov vo veku svojich detí aj tak stačia, lebo často ide o borcov, ktorí pôsobili i v kvalitných súťažiach. Kádre mnohých dedinských klubov sú prestarnuté. O pár rokov hrozí, že nebude mať kto hrať. Mládežníckych tímov je čoraz menej. Už v druhej najnižšej súťaži je pritom povinnosť mať aspoň jeden mládežnícky tím. Mnohé kluby to riešia tak, že sa napríklad v žiackej kategórii združia s klubom z vedľajšej obce. „Periem, upratujem, zametám, zásobujem. Navyše dochádzam z Partizánskeho,“ vraví Stanislav Šipoš, predseda OFK Chrabrany. Klub pôsobí v druhej triede, čo je najnižšia súťaž. Šipoš ako šéf klubu robí všetko. Zháňa peniaze, kupuje a predáva nových hráčov, kosí trávnik. Stará sa o účtovníctvo a vyberá vstupné. Po zápase hráčom niečo naleje. „Vlani sme získali z jedného projektu kosačku za tritisíc eur. Uspeli sme vďaka tritisíc esemeskám od našich priaznivcov,“ dodal Šipoš. Tento rok rovnakým spôsobom získal klub lopty, dresy či teplákové súpravy pre mládež. Doprava, hosťovania, údržba trávnika a štadióna, dresy a výstroj, poplatky organizáciám, rozhodcovia, hosťovania hráčov, odmeny, občerstvenie a iné výdavky, to všetko potrebujú pokryť všetky futbalové kluby. Niekde dokážu vyžiť z minimálneho rozpočtu, inde majú sponzora, ktorý klub štedro dotuje a platí aj futbalistov. Otázka financií je dôležitá, bez nich sa nedá hrať futbal ani v tej najnižšej triede. Dôležitá je však aj práca funkcionárov, prístup hráčov a celková organizácia v klube. Rozdiely sú veľké. Kým klub, ktorý hrá V. ligu, potrebuje na svoje fungovanie okolo 25-tisíc eur ročne, mužstvu pôsobiacemu v najnižšej triede stačí aj päť- až desaťtisíc eur. Peniaze z obecného rozpočtu sa môžu minúť len na nevyhnutné výdavky spojené s činnosťou klubu a na cestovanie. Na prípadné pivo po zápase si musí klub privyrobiť sám. Napríklad tržbami z bufetu alebo zo vstupného. „U nás je vstupné sedemdesiat centov, keď príde atraktívny súper, vyberieme dvadsať či tridsať eur,“ spresňuje Šipoš. Na zápasy k súperom cestujú hráči autobusom či súkromnými autami. Občas sa však tajne pomestia do jednej avie. Za odmenu po zápase hráči dostanú salámu, klobásu či párok. Keď sa končí jarná či jesenná časť, alebo sú hody, navarí sa guláš. Ak sa nájde štedrý sponzor, futbalisti si pochutnajú na pečenom prasiatku. V minulosti kluby na predajoch hráčov zarábali a samy určovali cenu. Ak sa kluby dohodli, najlepší hráči sa predávali aj za tisíc či dvetisíc eur. Na ročné hosťovanie odchádzali aj za päťsto eur. Dnes to už neplatí. Slovenský futbalový zväz stanovil približne pred rokom nový prestupový a registračný poriadok a tabuľkové odstupné bez ohľadu na kvalitu hráča. Rozhoduje vek. Futbalista do 23 rokov stojí päťsto eur. Potom jeho cena klesá na dvesto eur. Za futbalistu nad 34 rokov sa platí odstupné už len stovka. SFZ prišiel aj s ďalšou novinkou. Od novej sezóny každý hráč, ktorý chce nastúpiť, musí mať zaplatené členské. Dospelí platia šesť eur, žiaci a dorast po tri eurá. Tento text ste mohli čítať vďaka tomu, že platíte za obsah. Vážime si to.


V Spojených štátoch odhalili podvody s maďarskými pasmi

Falošné maďarské pasy malo získať najmenej 700 ľudí.

WASHINGTON. Americké úrady vyšetrujú prípad falšovania cestovných pasov v Maďarsku, vďaka ktorým sa mohli desiatky osôb dostať do USA pod falošnou identitou. Zástupcovia amerických úradov informovali veľvyslanectvo v Budapešti o správe Interpolu, podľa ktorej podozrivý dostal falošný maďarský pas, čo vyšetrovateľov doviedlo k odhaleniu viacerých takýchto prípadov. Vo štvrtok o tom ako prvé informovali noviny The Washington Post.Podľa denníka približne 700 osôb, ktoré nie sú občanmi Maďarska, podvodom získali maďarské pasy a najmenej 85 z nich sa pokúsilo vycestovať do USA, pričom citujúc americké ministerstvo vnútornej bezpečnosti (DHS), 65 osobám sa aj podarilo prísť do Spojených štátov. Zástupcovia DHS spomínané čísla odmietli potvrdiť, no hovorkyňa Jennifer Elzea uviedla, že ktokoľvek poruší imigračné zákony, bude zatknutý.


Situáciu okolo rozpustenia kotlebovcov považuje SaS za nešťastnú

SaS tvrdí, že celej situácii okolo ĽSNS sa dalo predísť včasným riešením.

BRATISLAVA. Situáciu okolo rozpustenia Ľudovej strany Naše Slovensko (ĽSNS) považuje strana Sloboda a Solidarita (SaS) za nešťastnú, každé uznesenie Najvyššieho súdu však bude, samozrejme, rešpektovať. Pre agentúru SITA to uviedla predsedníčka poslaneckého klubu SaS a tímlíderka strany pre osobné slobody Natália Blahová. „Myslíme si, že sa situácii dalo predchádzať včasným riešením," tvrdí Blahová. Kotlebova strana je podľa nej ideovým a aj personálnym pokračovateľom strany Slovenská pospolitosť - Národná strana, ktorú v roku 2006 Najvyšší súd rozpustil, pretože jej politická činnosť bola v rozpore s Ústavou. "Predpokladáme, že členovia tejto strany boli pre svoju činnosť a minulé výroky pod drobnohľadom orgánov činných v trestnom konaní. No zjavne až vtedy, keď strana prekročila hranice parlamentu, si kompetentní zaumienili situáciu riešiť. Otázka, či sme za alebo proti zrušeniu strany, je v tejto chvíli irelevantná. Dôležité je, či žalobcovia presvedčia dôkazmi senát Najvyššieho súdu," dodala Blahová.SaS je podľa Blahovej vo vážnom hodnotovom rozpore s ĽSNS. „Rešpektujeme a obhajujeme ľudské práva, náboženské slobody, práva menšín a tiež demokratické zriadenie, ktoré považujeme za najdôležitejší predpoklad rozvoja spoločnosti a ochrany práv jej občanov," zdôraznila opozičná poslankyňa.Generálny prokurátor Jaromír Čižnár podal podnet na zrušenie strany 24. mája 2017. Po vyhodnotení rozsiahlych podkladov sa ukázalo, že politická strana ĽSNS ako extrémistická politická strana s fašistickými tendenciami svojím programom a činnosťou porušuje Ústavu Slovenskej republiky, zákony a medzinárodné zmluvy, odôvodnil svoj postup Čižnár. O fungovaní ĽSNS v utorok pojednával Najvyšší súd. Päťčlenný senát správneho kolégia odročil pojednávanie na 29. apríla, vtedy plánuje vyniesť aj rozhodnutie.


Rýchle a lacné halloweenske inšpirácie, ktoré sa oplatí vyskúšať

Halloween je už za rohom, pripravte sa naň aj vďaka dekoráciám a nápaditým jedlám.

Posledný októbrový deň sa už aj u nás udomácnil typický americký sviatok. Strašidelné večierky sa konajú nielen v rôznych kluboch v mestách, ale aj v súkromí vlastných príbytkov. Ak chystáte halloweensku párty, ale nechcete príliš zaťažiť svoju peňaženku, môžete sa inšpirovať našimi tipmi. Pripraviť originálny dekor či pochúťky sa dá aj nápadito a zároveň vôbec nie draho. Halloweenske dekorácie si môžete napríklad vyrobiť, ale inšpirovať sa aj hotovými dizajnérskymi produktmi, ktoré ozvláštnia miestnosti, do ktorých privediete hostí. Ozdoby, stolovanie či masky rozohrajú tú správnu strašidelnú atmosféru plnú tekvíc, sviečok a hororu. Mimochodom, ak si neviete dať rady s kostýmom, podľa prieskumov sú tento rok v obľube najmä masky čarodejníc, postáv z komixu o Batmanovi, zvieratá, piráti, superhrdinovia od Marvelu či postavy zo Star Wars. Správna hostiteľka či hostiteľ by mali ohúriť aj jedlom. Pri Halloweene sa však okrem kvality a chutí kladie dôraz aj na formu. A to čo najoriginálnejšiu! Upírske cupcaky, štangľové prsty či zeleninové vnútornosti? Fantázii sa medze nekladú. Niekoľko tipov ponúkame aj v našej galérii. Torty na Halloween Pohostenie na hallowensku párty Vyrezávané, háčkované aj pletené tekvice


Španieli a Taliani zvládli vstup do kvalifikácie, Weiss s Gruzínskom nie

BRATISLAVA. Osem sobotňajších zápasov kvalifikácie o postup na futbalové majstrovstvá Európy 2020 neprinieslo prekvapenie. Favorizovaní Španieli v domácom dueli F-skupiny podľa očakávania diktovali tempo hry a zdolali Nórov 2:1. V F-skupine získali tri body takisto Švédi, ktorí doma pokorili Rumunov 2:1, a rovnakým výsledkom sa skončil aj duel Malty s Faerskými ostrovmi. V J-skupine na domácom trávniku nezaváhali Taliani a fanúšikov v Udine potešili triumfom 2:0 nad Fínskom. Pred vlastnými priaznivcami uspela aj Bosna a Hercegovina, ktorá zdolala Arménsko 2:1. V rámci tejto skupiny ešte Gréci zvládli povinnú jazdu v Lichtenštajnsku, kde zvíťazili 2:0. Dva zápasy D-skupiny ponúkli trojbodové zisky hostí. Gruzínci pod vedením slovenského trénera Vladimíra Weissa staršieho nestačili na favorizovaných Švajčiarov, s ktorými prehrali 0:2. Vonku uspeli aj Íri, no proti Gibraltáru sa poriadne natrápili a zvíťazili iba 1:0 po góle Jeffa Hendricka z úvodu druhého polčasu. Súhrn sobotňajších zápasov v boji o postup na ME vo futbale 2020: Góly: 57. Zuber, 80. Zakaria Gól: 49. Hendrick Góly: 13. Nwoko, 77. Borg (z pok. kopu) - 90.+ Thomsen, ČK: 62. Agius (Malta) Góly: 33. Quaison, 40. Claesson - 58. Keserü Góly: 16. Rodrigo, 71. Ramos (z pok. kopu) - 65. King (z pok. kopu) Góly: 7. Barella, 74. Kean Góly: 45.+ Fortunis, 80. Donis Bosna a Hercegovina - Arménsko 2:1 (1:0) Góly: 33. Krunič, 80. Miloševič - 90.+ Mchitarjan (z pok. kopu)